50kg Ikan Ditangkap guna Bahan Letupan Dirampas

KUDAT, 26 Februari 2019(Selasa)- Dalam menjalankan Operasi Bersepadu/Inter Agensi sepasukan 4 pegawai dan anggota Pasukan Polis Marin Kudat bersama 6 Pegawai dan anggota Jabatan Perikanan Kudat telah membuat pemeriksaan ke atas sebuah feri penumpang dari Karakit, Pulau Banggi ke Kudat di Terminal Feri Kudat pada jam 3.30 petang tadi.

Komander Pasukan Polis Marin Wilayah 4 Sabah, ACP Hj Mohamad Pajeri Bin Ali berkata, ‘Hasil pemeriksaan di dalam Feri tersebut telah menemukan 50 kilogram ikan pelbagai jenis di dalam sebuah tong merah.

Hasil pemeriksaan lanjut oleh pegawai Jabatan Perikanan mendapati ikan-ikan tersebut dipercayai ditangkap menggunakan bahan letupan.

Pemeriksaan juga mendapati juragan Feri dan anak kapal serta penumpang tidak mengaku sebagai pemilik ikan berkenaan. Tong yang berisi ikan-ikan tersebut dirampas kerana telah melakukan kesalahan dibawah Seksyen 26 (1) (c) Akta Perikanan 1985. Nilai rampasan dianggarkan berjumlah RM900.00.

Kesemua rampasan dibawa ke pangkalan Markas Operasi Pasukan Polis Marin Kudat untuk tindakan dan siasatan lanjut oleh Jabatan Perikanan Kudat.

ACP Pajeri Ali meminta orang ramai untuk menyalurkan maklumat berkaitan aktiviti menangkap ikan menggunakan bahan letupan dan penjualan hasil ikan daripada aktiviti berkenaan kerana boleh menjejaskan ekosistem marin dan memusnahkan batu karang.

Pasukan Polis Marin Wilayah 4 Sabah juga sentiasa berusaha dengan serius untuk membanteras kegiatan ini sama ada secara sendiri atau menjalankan Operasi Bersepadu bersama Jabatan Perikanan. – Pasukan Polis Marin W4 Sabah


Rentas Negeri Sempena Aidilfitri Perlu Diteliti – PM

PAGOH: Perdana Menteri Muhyiddin Yassin menegaskan aktiviti rentas negeri dan ziarah sempena Hari Raya Aidilfitri perlu diteliti terlebih dahulu sebelum dibenarkan pelaksanaannya.

Muhyiddin berkata, segala keputusan bergantung kepada situasi semasa kes harian Covid-19.

“Ini isu-isu yang kerajaan timbang, sekarang masuk bulan puasa, katanya mufti sudah keluar fatwa solat Terawih dah boleh, dulu tak boleh.

“Mungkin esok nak raya, mungkin boleh buat sembahyang raya bersama-sama takbir dan sebagainya atau boleh melawat ziarah rentas negeri, saya belum dapat nak bagi. Itu kita akan teliti dan umum bila masa sesuai,” katanya.

Bagaimanapun, beliau menyeru rakyat untuk terus mematuhi SOP yang ditetapkan Kementerian Kesihatan (KKM) dalam tempoh pandemik, bagi mengelakkan penularan wabak.

Kerajaan sebelum ini membenarkan pembukaan bazaar Ramadhan, Aidilfitri dan solat Terawih yang akan datang dengan mematuhi SOP.

Muhyiddin berucap semasa program Sarapan Pagi bersama Masyarakat Felcra Bukit Kepong, sempena lawatan rasmi ke Parlimen Pagoh, hari ini.

Hadir sama, Exco Johor, Mohd Solihan Badri dan Ahli Dewan Undangan Negeri (ADUN) Bukit Kepong, Dr Sahruddin Jamal.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis rampas emas hasil jual syabu

KOTA KINABALU: Polis merampas syabu bernilai RM37,000 dan menyita emas bernilai RM5,304 disyaki hasil jualan dadah dalam operasi Bahagian Siasatan Jenayah Narkotik Daerah, Kota Kinabalu.

Ketua Polis Daerah Kota Kinabalu, Asisten Komisioner Habibi Majinji, berkata sepanjang tempoh satu minggu bermula 29 April hingga hari ini, pasukan itu menahan 36 individu berusia antara 16 hingga 50 tahun.

Katanya, mereka dipercayai terbabit dalam penyalahgunaan dadah di sekitar Kampung Lokub, Kampung Labou, Kampung Bakau, Likas dan Kampung Air.

“Daripada jumlah itu, dua individu ditahan mengikut kategori bekalan dan pengedaran, sembilan ditahan kerana kesalahan memiliki dadah dan 25 lagi ujian air kencing positif dadah.

“Rantaian operasi yang dijalankan ini berjaya mengekang kegiatan pengedaran dadah di bandar raya dengan kejayaan tangkapan seorang lelaki dan dua wanita warga Filipina dengan hasil rampasan 251.40 gram syabu serta beberapa barang kemas, disyaki hasil jualan dadah terbabit,” katanya dalam kenyataan di sini, hari ini.

Beliau berkata, jumlah keseluruhan rampasan pada tempoh itu adalah sebanyak 258.12 gram dadah jenis syabu yang dianggarkan bernilai RM38,720 mengikut harga pasaran.

“Semua individu ditangkap dan disiasat mengikut kesalahan masing-masing dibawah Seksyen 39B, Seksyen 39A(1), Seksyen 12(2) dan Seksyen 15(1)(A) Akta Dadah Berbahaya 1952,” katanya.

Beliau berkata, usaha membanteras pengedaran dan penagihan dadah sekitar daerah ini akan dipertingkat dari semasa ke semasa.

“Usaha ini diperkasakan lagi dengan mempertingkatkan Ops Tapis yang dijalankan sebanyak 19 kali sepanjang minggu, manakala Ops Sarang di kawasan Kampung Lokub dan Kampung Lobou Pulau Penampang berjaya dengan penahanan enam penagih yang dikehendaki.

“Bagaimanapun, usaha daripada orang ramai juga amat diperlukan, terutamanya dalam memberikan maklumat berhubung kegiatan tidak bermoral di kawasan masing-masing bagi membanteras kegiatan ini daripada terus berleluasa di Kota Kinabalu,” katanya. – Berita Harian


Warga Asing Antara 70 Individu Dicekup Kerana Dadah

KOTA KINABALU, 22 Dis – Polis Kota Kinabalu menahan 70 individu dipercayai terlibat dengan aktiviti penyalahgunaan dadah di sekitar Kota Kinabalu sepanjang tempoh operasi yang dijalankan selama 11 hari bermula pada 8 Dis lalu.

Ketua Polis Bandaraya Kota Kinabalu ACP Habibi Majinji berkata daripada jumlah itu, 54 orang merupakan warga tempatan manakala 16 orang lagi warga asing yang berumur antara 17 hingga 48 tahun.

“Hasil daripada tangkapan itu, polis turut merampas 17.86 gram dadah jenis syabu dan 19.40 gram ganja yang dianggarkan bernilai RM3,455,” katanya dalam kenyataan di sini hari ini.

Sementara itu, seramai 15 individu ditahan dalam operasi cegah jenayah yang dijalankan di tujuh lokasi di daerah ini yang dijalankan sejak jam 5 petang hingga 2 pagi Sabtu.

Habibi berkata mereka yang berumur antara 17 hingga 54 tahun itu termasuk lima pendatang asing tanpa izin terlibat dengan pelbagai aktiviti jenayah.

Beliau berkata operasi itu dibantu oleh agensi yang berkaitan antaranya Jabatan Pendaftaran Negara, Jabatan Imigresen, Jabatan Sukarelawan Malaysia (Rela) dan Dewan Bandaraya Kota Kinabalu (DBKK).


Pelajar KV Keningau Bentang Inovasi Di Persidangan Dalam Talian Tokyo

KENINGAU: Pelajar jurusan teknologi automotif Kolej Vokasional Keningau, Syahmi Zunurrayn Sanjay, telah membentang projek tahun akhirnya di International Conference on Innovative Studies of Contemporary Sciences, Tokyo, Jepun, pada 15 Januari 2022.

Persidangan yang berlangsung selama tiga hari itu adalah anjuran persatuan ilmiah, IKSAD, dan ianya menampilkan pembentang dari 28 negara.

Pelajar ini telah mengubahsuai pemampat spring Macpherson agar ianya boleh dioperasikan secara elektronik dan berasaskan mekanisme motor.

Pemampat spring digunakan untuk melonggarkan spring penyerap hentakan kereta untuk tujuan penyelenggaraan dan diketatkan semula apabila penyelenggaraan selesai.

Pemampang spring biasanya digunakan secara manual dan pelajar ini berhasrat untuk mengurangkan penggunaan tenaga manusia, mempercepatkan, memudahkan serta menjadikan proses tersebut lebih selamat dengan hasil rekaannya ini.

Pengarah kolej tersebut, Encik Johari @ Jaibet Bin Sabin, memuji usaha pelajar ini kerana merekacipta sesuatu yang memudahkan proses kerja dalam bidang penyelenggaraan kereta selari dengan program yang diambilnya.

Dia juga berharap agar inovasi sebegini dapat diperkembangkan dengan luas.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Rakaman pembentangannya boleh diakses melalui pautan berikut:


(VIDEO) Tidak Tahan Selalu Dibuli, Mangsa Angkat & Campak Pembuli Dari Tingkat 4 Bangunan Sekolah

Tular di media sosial China, video rakaman kamera litar tertutup (CCTV) yang menunjukkan seorang pelajar lelaki dicampak dari tingkat empat bangunan sekolahnya oleh pelajar lain.

Kejadian itu dipercayai berlaku di Guangxi, pada pagi 16 September lalu.

Sebelum kejadian itu berlaku, sekumpulan pelajar dilihat lepak di koridor ketika waktu rehat.

Kelihatan seperti ada perbalahan yang berlaku sebelum suspek yang dikenali Huang, secara tiba-tiba mengangkat mangsa dan mencampaknya dari tingkat empat.

Pelajar lain tergamam melihat tindakannya itu dan tiada seorang pun yang tergerak hati untuk menyelamatkan mangsa.

Kesemua mereka segera melihat mangsa yang terjatuh dan cedera.

Sementara itu, suspek tidak mempedulikan kesemua itu dan masuk semula ke dalam kelas seperti biasa.

Mangsa, Wei, mengalami kecederaan serius termasuk organ pecah, tulang patah, pendarahan teruk dan paru-paru terjejas akibat terjatuh.

Mangsa masih berada di Unit Rawatan Rapi (ICU) dan keadaannya kritikal. Huang juga telah ditahan untuk disoal siasat.

Pada awalnya, netizen meluahkan rasa marah terhadap Huang yang sengaja mencederakan Wei.

Namun, timbul kisah di sebalik kejadian yang mendakwa Wei adalah pembuli dan sering menjadikan Huang sebagai mangsanya.

Pada hari kejadian, Huang tidak dapat lagi menahan kesabaran lalu mengambil tindakan drastik itu.

Ibu suspek berkata, sebelum ini juga Huang pernah mengadu yang dia selalu dibuli oleh sekumpulan pelajar walaupun Huang lebih tinggi daripada mereka semua.

Tetapi dia menasihatkan Huang untuk melaporkan perkara itu kepada guru. Malangnya, guru terbabit terlalu takut untuk berdepan dengan pembuli itu. Netizen kemudian memberi sokongan kepada Huang selepas mengetahui perkara sebenar dan berkata, Wei yang merupakan pembuli tidak sepatutnya diberikan rasa simpati.

Enggan berdiam diri, bapa kepada Wei pula tampil menafikan dakwaan kononnya anak dia membuli Huang dan meminta orang ramai berfikir sejenak sebelum melemparkan sebarang tuduhan.

Polis masih belum mengetahui punca sebenar kejadian dan siasatan sedang dilakukan.


Polis Marin Sandakan Rampas Barang Tiruan Bernilai Hampir RM30,000

SANDAKAN, 16 Ogos (Bernama) — Pasukan Polis Marin (PPM) Sandakan berjaya merampas jam tangan, dompet dan beg pelbagai jenama terkenal disyaki tiruan bernilai RM29,405, dalam satu operasi di sini semalam.

Komander PPM Wilayah 4 Sabah ACP Mohamad Pajeri Ali berkata sebanyak 186 utas jam tangan, dan 226 dompet dan beg ditemui ketika pasukan PPM memeriksa sebuah premis di Bandar Sibuga Jaya di sini, dalam operasi bermula 5 pagi, berdasarkan maklumat yang disalurkan oleh Unit Risikan Marin (URM) Sandakan.

“PPM telah menyerbu premis yang dijadikan tempat penyimpanan dan beroperasi untuk menjalankan perniagaan.

“Siasatan awal mendapati barang-barang ini dipercayai diseludup masuk dari negara jiran, melalui jalan laut dan URM Sandakan telah lama menjejaki dan berusaha mengumpul maklumat, sebelum serbuan dijalankan pada pagi semalam,” katanya dalam kenyataan di sini malam ini.

Menurut Mohamad Pajeri, barang berkenaan dipercayai untuk dijual di sekitar Sandakan, secara borong dengan harga serendah RM10.

Beliau berkata seorang lelaki tempatan berumur 66 tahun disyaki pemilik barangan berkenaan turut ditahan, dan kesemua barang rampasan dibawa ke Markas Operasi PPM Sandakan untuk siasatan lanjut, katanya.

Mohamad Pajeri berkata kes disiasat di bawah Seksyen 8 (2)(b) Akta Perihal Dagangan 2011 yang memperuntukkan denda tidak lebih RM15,000 bagi setiap barangan palsu, dan denda tidak lebih RM30,000 bagi kesalahan kedua dan berikutnya bagi setiap barangan palsu atau penjara tidak melebihi lima tahun atau kedua-duanya, jika sabit kesalahan.


Rokok Elektronik Lebih Berbahaya Berbanding Rokok?

Kerajaan belum bercadang mengharamkan penjualan rokok elektronik dan vape di negara ini, sebaliknya akan meningkatkan kawalan serta pemantauan bagi mengekang risiko pelbagai masalah kesihatan yang mungkin timbul akibat penggunaan produk itu.

Timbalan Menteri Kesihatan, Dr Lee Boon Chye berkata, kerajaan sudah mengambil langkah proaktif berhubung perkara itu dengan merangka rang undang-undang merangkumi kawalan terhadap rokok elektronik dan vape yang dijangka dibentang di Parlimen, selewat-lewatnya tahun depan.

Keputusan sama ada penjualan dan penggunaan rokok elektronik dan vape akan diharamkan di negara ini bergantung kepada keputusan kajian sedang dilakukan termasuk mengambil kira keperluan dan situasi semasa,” katanya ketika dihubungi, hari ini.

Beliau berkata demikian ketika diminta mengulas kenyataan Persatuan Kanser Kebangsaan Malaysia (NCSM), semalam, yang menggesa kerajaan segera mengharamkan penjualan vape dalam kalangan masyarakat khususnya golongan remaja.

Gesaan itu dibuat berikutan kandungan cecair vape dipercayai dicampur dadah dan banyak pihak beranggapan vape hanya mengandungi nikotin yang menyebabkan ketagihan serta tanpa tar yang menjadi punca kanser.

Sementara itu, Anggota Jawatankuasa Pusat Pertubuhan Doktor Islam Malaysia (PERDIM) Dr Zubaidi Ahmad berkata, kandungan nikotin dalam rokok elektronik atau vape adalah kira-kira dua atau tiga kali ganda lebih daripada kandungan nikotin dalam rokok.

“Sebagai contoh, dalam sebatang rokok ada lebih kurang dua ke tiga miligram (mg) nikotin tetapi vape mungkin mengandungi empat hingga 12 mg nikotin. Kandungan nikotin berlebihan ini akan menjejaskan kesihatan penghisapnya.

“Apa yang menjadi kebimbangan ialah vape juga dikhuatiri turut dicampur nikotin yang juga bahan kimia berbahaya menyebabkan pelbagai masalah kesihatan termasuk peningkatan tekanan darah, serangan jantung, angin ahmar, ulser perut dan usus,” katanya.

Sementara itu, Setiausaha Agung Majlis Kawalan Tembakau Malaysia, Muhammad Sha’ani Abdullah mencadangkan kerajaan segera mengharamkan penjualan rokok elektronik atau vape yang mengandungi nikotin.

“Individu yang menghisap vape (bernikotin) bukan sahaja terdedah kepada penyakit kanser, malah beberapa penyakit berbahaya lain yang boleh menjejaskan kesihatan berikutan kandungan cecair vape tidak jelas dan tiada bukti penggunaannya adalah selamat,” katanya. – Bernama


Parah ditikam atas pentas

WARSAW: Datuk bandar popular di sebuah bandar utama Poland parah ditikam ketika berada atas pentas untuk acara kebajikan.

Datuk Bandar Gdansk, Pawel Adamowicz, dilihat memegang perutnya sebelum rebah di depan orang ramai selepas diserang dengan senjata tajam dalam kejadian malam tadi (waktu tempatan), lapor Daily Mail.

Penyerang itu turut didengar menjerit dia membalas hukuman penjara yang salah terhadapnya, yang dilaksanakan ketika parti lama Adamowicz berkuasa.

“Sebab itu Adamowicz perlu mati,” katanya.

Sebuah stesen televisyen tempatan melaporkan, suspek menyerbu pentas sekitar jam 8 malam, manakala menurut Radio Gdansk Adamowicz ditikam berhampiran jantungnya.

Jurucakap polis Gdansk berkata, suspek yang sudah ditahan polis berusia 27 tahun dan tinggal di bandar itu.

Adamowicz ketika itu menghadiri acara dianjurkan Great Orchestra of Christmas Charity, bertujuan mengumpul wang untuk peralatan perubatan. Adamowicz sudah menjalani pembedahan, namun keadaannya dilaporkan masih serius, kata Menteri Dalam Negeri Joachim Brudzinski.


37 Positif, Ladang Di Tawau Dikenakan PKPD Mulai 25 Mei

PUTRAJAYA: Satu lokaliti di Sabah iaitu Taman Abaka, Ladang Table dekat Tawau diletakkan bawah perintah kawalan pergerakan diperketatkan (PKPD) selama dua minggu berkuatkuasa 25 Mei hingga 7 Jun.

Menteri Kanan (Keselamatan), Ismail Sabri Yaakob, berkata ia susulan terdapat 37 kes positif dilaporkan hasil 135 ujian saringan dilaksanakan Kementerian Kesihatan (KKM).

“KKM juga mendapati berlaku peningkatan kes yang amat ketara dalam masa singkat dengan kadar kebolehjangkitan yang tinggi di lokaliti tersebut.

“Pelaksanaan PKPD membolehkan KKM menjalankan pengesanan awal kes supaya dapat diasingkan secepat mungkin sekali gus memutuskan rantaian jangkitan di kawasan ladang tersebut,” katanya dalam kenyataan.

Sementara itu, beliau turut mengumumkan penamatan PKPD di Kampung Keramat, Semporna, Sabah esok, seperti dijadualkan.

Katanya, ia selepas membuat penilaian risiko bersama pelbagai agensi dan atas nasihat KKM.

“KKM telah melakukan 138 ujian saringan dan 19 individu disahkan positif Covid-19.

“KKM juga mengesahkan trend kes menunjukkan penurunan dan kluster adalah terkawal manakala semua kes positif telah dirawat,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


5 Rumah, 5 Kereta & 3 Motosikal Musnah Dalam Kebakaran

KOTA KINABALU: Lima rumah teres setingkat, lima kereta dan tiga motosikal musnah dalam kebakaran di Taman Mutiara, Foh Sang, Kota Kinabalu, malam tadi.

Dalam kejadian 9.25 malam itu, tiada kecederaan atau kemalangan jiwa dilaporkan selepas semua penghuni sempat menyelamatkan diri.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan pada 9.30 malam dan sepasukan anggota dari Balai Bomba dan Penyelamat (BBP) Kota Kinabalu dikejarkan ke lokasi kejadian.

Beliau berkata, operasi memadam kebakaran itu dibantu anggota dari BBP Lintas dengan jumlah keseluruhan anggota dan pegawai seramai 30 orang.

“Lima rumah itu terbakar dan tiga daripadanya musnah sepenuhnya manakala dua lagi terbakar 70 dan 40 peratus.

“Turut musnah dalam kebakaran itu, lima kereta dan tiga motosikal,” katanya menerusi kenyataan media, hari ini.

Beliau berkata, api berjaya dikawal daripada merebak pada 10.02 malam sebelum operasi tamat sepenuhnya pada 12.57 tengah malam.

Beliau berkata, punca kebakaran dan anggaran kerugian masih dalam siasatan.


Remaja Nyaris Maut Disambar Buaya

TUARAN: Seorang remaja lelaki 16 tahun nyaris maut disambar seekor buaya di Sungai Kampung Mengkabong di sini, semalam.

Bagaimanapun dalam kejadian kira-kira jam 3.30 petang itu, Azlan Arif Abdullah cedera parah di perut dan kaki kanan akibat digigit reptilia sepanjang 1.5 meter itu.

Ketua Polis Daerah Tuaran, Deputi Superintendan Mohd Hamizi Halim berkata, mangsa serta tujuh rakannya sedang mencari lokan dan siput di kawasan tebing sungai berkenaan.

“Bagaimanapun, seekor buaya tiba-tiba muncul dan menyambar mangsa dan menariknya ke dasar sungai.

“Beberapa rakan yang menyedari jeritan mangsa cuba membantu menarik tangannya dan dia bernasib baik apabila buaya itu melepaskan gigitan sebelum hilang di sungai berkenaan,” katanya.

Menurut Hamizi, mangsa dihantar ke Hospital Tuaran dan mungkin dipindahkan ke Hospital Papar atau Kota Belud untuk menjalani rawatan lanjut.

“Kes dirujuk ke Jabatan Hidupan Liar Sabah untuk tindakan lanjut,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Pusat Rawatan ILKKM Tawau Tempatkan Pesakit Risiko Rendah

TAWAU: Pusat Rawatan COVID-19 di Institut Latihan Kementerian Kesihatan Malaysia (ILKKM) Tawau mampu menyediakan 200 katil untuk pesakit tersebut dalam satu-satu masa.

Pegawai Perubatan Hospital Besar Tawau Dr. Mohammad Azmy Hamron berkata, semua pesakit yang ditempatkan di ILKKM Tawau ini adalah mereka yang didapati positif tetapi risiko rendah.

“Walaupun pesakit yang di tempatkan di sini stabil, namun mereka masih memerlukan perhatian dan sekiranya mempunyai gejala mereka akan dihantar ke Hospital Tawau,” katanya.

Beliau berkata demikian semasa ditemui dalam majlis sumbangan JAKIM Sabah kepada petugas barisan hadapan COVID-19, di sini.

Mengulas lanjut beliau berkata, fungsi LKKM ini ialah menyediakan tempat dan sebagai pusat pemerhatian pesakit COVID-19 yang tidak mempunyai gejala berat.

“Boleh dikatakan setiap hari kita menerima berpuluh-puluh pesakit sejak gelombang ketiga ini berlaku tetapi setiap hari juga ada yang dibenarkan keluar dan sihat,” katanya.

Terdahulu, Pusat Rawatan COVID-19 ILKKM Tawau ini dibuka sejak gelombang pertama lagi, namun ditutup setelah daerah Tawau menjadi zon hijau dan dibuka semula dua bulan lalu kerana adanya gelombang baharu. – Utusan Borneo


Pemimpin akar umbi berperanan besar dalam bantu jaga keselamatan

KOTA BELUD – Pemimpin akar umbi terutama Ketua Kampung dan Pengerusi Majlis Pengurusan Komuniti Kampung (MPKK) berperanan besar membantu pihak keselamatan menjaga keharmonian dan keselamatan di kawasan masing-masing.

Menteri Pembangunan Luar Bandar Sabah Datuk Ewon Benedick berkata sebagai pemimpin peringkat akar umbi, mereka berperanan sebagai duta keharmonian dan keselamatan di kawasan masing-masing seterusnya memastikan keselamatan kampung mereka sentiasa terpelihara.

“Kita boleh menjadi sebahagian daripada penyelesaian masalah berkaitan jenayah keselamatan dan ancaman keharmonian bermula dengan diri sendiri dan di rumah kita sendiri. Misalnya memastikan diri kita, keluarga dan rumah kita bebas daripada pendatang asing tanpa izin, bebas jenayah narkotik, bebas jenayah sivil lain dan bebas jenayah salah guna media sosial dan sebagainya.

“Begitu juga soal keselamatan dan keharmonian di kampung, daerah dan negara kita, ia adalah tanggungjawab bersama yang harus bermula dengan tindakan dan kesedaran diri kita,” katanya pada Program Taklimat Keselamatan kepada Ketua Adat dan Pengerusi MPKK peringkat Dewan Undangan Negeri Kadamaian yang disampaikan oleh Ketua Polis Daerah Kota Belud, Supt Mohd Zaidi Abdullah di sini, hari ini.

Ewon yang juga Anggota DUN Kadamaian mahu pemimpin akar umbi agar memberi kerjasama sepenuhnya kepada pihak polis dan pasukan keselamatan lain termasuk memberikan maklumat berkaitan keselamatan di kampung mereka.

Sementara itu Mohd Zaidi berkata, taklimat itu bertujuan memberi penerangan kepada pemimpin akar umbi mengenai peranan dan tanggungjawab bersama mencegah jenayah dan menjaga keselamatan di kawasan kampung.


Kes kanser dikalangan kanak-kanak di Sabah meningkat

KOTA KINABALU, 29 Sept  – Kes kanser di kalangan kanak-kanak di Sabah semakin meningkat dengan antara  60 hingga 70 kes baharu dikesan setiap tahun melibatkan kanak-kanak berusia 14 tahun ke bawah, kata  Pengarah Kesihatan negeri  Datuk Dr Christina Rundi.

Beliau berkata bagaimanapun peningkatan itu disebabkan adanya kesedaran orang ramai untuk membuat pemeriksaan mengenai sistem penjagaan kesihatan melalui kempen yang dianjurkan oleh kementerian kesihatan dan beberapa agensi serta badan bukan kerajaan yang terlibat.

“Kanser masih menjadi punca ketiga kematian yang berlaku di Malaysia. Oleh itu setiap tahun kita terus berusaha untuk mempertingkatkan kempen kesedaran berkenaan.

“Bulan September telah diiktiraf di seluruh dunia untuk kita meningkatkan kesedaran tentang kanser dalam kalangan kanak-kanak. Masih banyak yang perlu kita dilakukan untuk meningkat kempen kesedaran itu dan negara kita telah jauh ketinggalan untuk memahami, merawat dan mengawal kanser dalam kalangan  kanak-kanak,” katanya.

Beliau berkata demikian ketika berucap ketika merasmikan Minggu Kesedaran Kanser Kanak-kanak 2018, di sini hari ini.

Dr Christina berkata, berdasarkan jumlah kes kanser di seluruh negara, kira-kira lapan peratus daripada  pesakit berkenaan adalah daripada kalangan kanak-kanak.

“Tiga kanser yang paling tinggi menyerang kanak- kanak ialah leukemia diikuti kanser otak  dan kanser kelenjar limpa.

“Kanser lain termasuk kanser saraf, kanser mata, dan kanser buah pinggang,” katanya.

Beliau berkata jika diberi rawatan pada masa yang tepat, ia akan membawa hasil  yang baik tetapi dengan syarat ibu bapa perlu memberikan kerjasama penuh dari segi rawatan.


Kerajaan akan terus bawa perubahan untuk kekalkan perpaduan

KOTA KINABALU: Kerajaan akan terus berusaha membawa perubahan dan perpaduan dalam kalangan rakyat pelbagai kaum serta agama sekali gus merobohkan dasar yang boleh memecahbelahkan rakyat di negeri ini.

Ketua Menteri, Datuk Seri Mohd Shafie Apdal, berkata ikrar itu yang dijanjikan kerajaan Pakatan Harapan (PH) di peringkat Persekutuan dan Parti Warisan Sabah (WARISAN) bersama PKR, DAP dan Pertubuhan Pasok Momogun Kadazandusun Murut Bersatu (UPKO) di Sabah, sudah dipenuhi.

“Saya percaya bahawa seperti yang kita umumkan dalam Malaysia baharu, adalah penting bagi setiap rakyat Malaysia tanpa mengira kaum dan agama untuk meraikan perpaduan kita dalam kepelbagaian untuk membangun dan membawa negara ke tahap yang lebih tinggi.

“Ini kerana, bangsa dan agama terus digunakan oleh parti politik tertentu untuk memisahkan dan mewujudkan rasa takut dalam kalangan rakyat, sebelum ini,” katanya sempena majlis Rumah Terbuka Malaysia Krismas 2018 di Padang Merdeka di sini, malam ini.

Teks ucapannya dibacakan Timbalan Ketua Menteri, Datuk Christina Liew.

Majlis itu turut dihadiri Yang di-Pertua Negeri, Tun Juhar Mahiruddin dan isteri, Toh Puan Norlidah RM Jasni, sebagai tetamu kehormat.

Yang turut hadir Timbalan Perdana Menteri, Datuk Seri Dr Wan Azizah Wan Ismail; Menteri Pelancongan, Seni dan Budaya, Datuk Mohamaddin Ketapi dan menteri Kabinet negeri serta Persekutuan.

Mohd Shafie berkata, sebagai negara berbilang kaum, rakyat perlu berusaha membina keamanan dan keharmonian di negara ini.

“Sikap toleransi dalam cara hidup yang diamalkan banyak membantu mewujudkan persefahaman dalam kalangan rakyat pelbagai kaum dan agama di negeri ini.

“Ini menyebabkan usaha segelintir orang berkepentingan yang cuba untuk menimbulkan permusuhan di negeri ini, gagal.

“Ia kerana kebanyakan rakyat di negeri ini tahu unsur-unsur ekstrem itu hanya bertujuan memecahbelahkan masyarakat pelbagai kaum di negeri ini,” katanya.

Dalam pada itu, Mohd Shafie berkata adalah satu penghormatan untuk Sabah dipilih sekali lagi menjadi tuan rumah perayaan berkenaan.

“Sabah dengan gabungan warna-warni pelbagai kaum dan agama, adalah contoh terbaik rakyatnya hidup dalam harmoni walaupun mempunyai latar belakang agama serta kaum yang berbeza,” katanya. – Berita Harian


Rakyat Mula Leka, Kadar Pematuhan SOP Di Sabah Menurun

KOTA KINABALU: Kadar pematuhan prosedur operasi standard (SOP) di Sabah semakin menurun dan ini menggambarkan masyarakat semakin leka untuk mematuhi SOP ditetapkan.

Menteri Kerajaan Tempatan dan Perumahan selaku jurucakap Covid-19 negeri Sabah, Datuk Seri Masidi Manjun berkata, jika dilihat kadar pematuhan SOP Perintah Kawalan Pergerakan Bersyarat (PKPB) di Kota Kinabalu menurun kepada 95 peratus.

Sebelum perayaan Krismas, kadar pematuhan di Kota Kinabalu antara yang terbaik iaitu pada tahap 99 peratus.

Hari ini, kadar pematuhan yang tertinggi hanya 96 peratus. Tiada satu pun daerah di Sabah yang mencatatkan kadar pematuhan 99 peratus seperti sebelum perayaan Krismas dan Tahun Baharu.

Impak penurunan kadar pematuhan ini dapat dilihat secara jelas melalui peningkatan kes Covid-19 di negeri ini yang melebihi 400 kes sejak tiga hari lalu.

Bilangan kumulatif kes positif Covid-19 di Sabah ketika ini adalah 39,854 kes dengan sejumlah 282 kes kematian.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Shafie Mahu Putrajaya Percepat Pelan Mitigasi Banjir Kota Belud

KOTA BELUD: Ketua Menteri Sabah Mohd Shafie Apdal mengusulkan agar RM50 juta yang diperuntukkan kerajaan pusat untuk menjalankan kajian kebolehlaksanaan projek mitigasi banjir di sini digunakan untuk melaksanakan projek itu.

Ini kerana katanya, berdasarkan perkembangan semasa, kajian kebolehlaksanaan itu sudah tidak perlu memandangkan kejadian banjir di sini antaranya disebabkan oleh sungai yang cetek.

“Ada sungai (di Kota Belud) perlu didalamkan dan diperluaskan supaya pengaliran air lebih lancar. Ini antara (langkah) yang perlu dilakukan,” katanya kepada pemberita selepas meninjau keadaan banjir dan penduduk kampung terjejas di sini, petang tadi.

Dalam pada itu, Shafie berkata, beliau juga mahu kerja-kerja penyelenggaraan longkang dan parit di daerah ini dilaksanakan secara lebih efisien supaya aliran air lancar, sekali gus dapat mengurangkan risiko banjir setiap kali hujan lebat melanda secara berterusan.

Selain Kota Belud, 9 daerah di Sabah iaitu Tuaran, Putatan, Penampang, Papar, Beaufort, Keningau, Tenom, Kota Marudu dan Pitas turut terjejas banjir berikutan hujan lebat berterusan pada Sabtu.- FMT


‘Jika SOP Teratur, Masjid Sedia Untuk Dibuka’

KUALA LUMPUR: Jabatan Kemajuan Islam Malaysia (JAKIM) memperhalusi prosedur operasi standard (SOP) bagi membolehkan solat berjemaah di masjid sepanjang Perintah Kawalan Pergerakan Bersyarat (PKPB).

Perdana Menteri, Tan Sri Muhyiddin Yassin berkata, SOP berkenaan akan dipersembahkan kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja-Raja untuk diperkenankan.

Menurutnya, ramai umat Islam rindu ke masjid, terutama mendirikan solat Jumaat, Tarawih dan lima waktu.

“Kita doakan keadaan akan bertambah baik tambahan pula sudah banyak kawasan hijau di seluruh negara.

“Dengan pelaksanaan SOP yang teratur, saya percaya masjid sudah bersedia untuk dibuka kepada ahli kariah dan beri sedikit masa kepada pihak berkuasa agama Islam untuk memperhalusi SOP berkaitan.

“Dalam masa terdekat ini kita boleh menunaikan ibadat kita dengan lebih sempurna dan syiar Islam akan bersinar semula,” katanya dalam Perutusan Khas, hari ini.

Selain itu, Muhyiddin berkata, SOP khusus untuk rumah ibadat lain juga sedang diperhalusi bagi membolehkan penganut agama lain beribadah di rumah ibadat masing-masing.

Jumaat lalu, Mesyuarat Khas Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) membincangkan pelbagai perkara termasuk mengenai solat Tarawih dan Aidilfitri dalam tempoh PKPB.

Ketua Pengarah Kesihatan, Datuk Dr Noor Hisham Abdullah dilaporkanberkata, Kementerian Kesihatan (KKM) sudah memberikan pandangan serta nasihat sewajarnya berhubung perkara berkenaan untuk diperhalusi kerajaan.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri.

sebelum ini memaklumkan, pembukaan semula rumah ibadat berpandukan kepada nasihat dan saranan KKM.

Sejak perlaksanaan Perintah Kawalan Pergeraka (PKP) dan PKPB, masjid dan rumah ibadat tidak dibuka kepada umum bagi mengelak perhimpunan dalam jumlah yang ramai.- HMetro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


(VIDEO) Buaya Berjemur Atas Bumbung Rumah

INDIA: Seekor buaya dirakam berjemur di atas bumbung sebuah rumah yang tenggelam akibat banjir di Belgaum, Karnataka, India, kelmarin.

Sehingga semalam, 209 dilapor terbunuh akibat banjir di India dengan negeri Kerala paling teruk terjejas.

Pihak berkuasa India semalam memberi amaran banjir mungkin bertambah buruk selepas hujan lebat luar biasa dijangka turun dalam tempoh 24 jam hingga 48 jam di beberapa lokasi di negeri itu. – Agensi

#WATCH A crocodile lands on roof of a house in flood-affected Raybag taluk in Belgaum. #Karnataka (11.08.19) pic.twitter.com/wXbRRrx9kF


Keadaan Siti Sarah Agak Tenat

KUALA LUMPUR: Pelawak popular, Shuib Sepahtu memaklumkan isterinya, Siti Sarah Raisuddin berada dalam keadaan tidak baik, ketika ini.

Perkara itu dikongsi Shuib sebelum majlis bacaan Yassin dan doa selamat yang dihadiri hampir 1,000 ahli keluarga, rakan dan dan peminat untuk Siti Sarah secara virtual dimulakan, malam ini.

Dalam nada suara cukup sebak, Shuib berkata, dia menerima panggilan doktor sebelum majlis bacaan Yassin bermula.

“Sebelum majlis ini, doktor menghubungi saya memaklumkan keadaan isteri sangat tidak baik, ketika ini.

“Paras bacaan oksigen menurun 40 peratus, malah Sarah juga sudah ditiarapkan,” katanya tanpa dapat meneruskan kata-kata.

Hanya mampu meminta ustaz berdoa dan meneruskan bacaan Yassin, Shuib kelihatan bagai hilang kata-kata.

Turut serta, pakar motivasi, Datuk Dr Mohd Fadzilah Kamsah dan rakan selebriti seperti Anuar Zain, Sherry Alhadad dan Bob Yusof.

Terdahulu, sudah 48 jam, penyanyi lagu Semakin itu belum sedarkan diri dan masih bertarung nyawa akibat COVID-19 di Unit Rawatan Rapi (ICU), Hospital Canselor Tuanku Muhriz, Universiti Kebangsaan Malaysia, UKM (HCTM).

Siti Sarah terpaksa ditidurkan dan melahirkan bayi lelaki, Ayash Affan melalui pembedahan tanpa sedar, jam 5 petang pada Jumaat lalu.

Pada Jumaat lalu, paras oksigen jatuh sehingga 40 peratus, kemudiannya meningkat 77 peratus pada jam 2 pagi, namun menunjukkan perkembangan positif meningkat sehingga 85 peratus, semalam.

Pada 27 Julai lalu, Siti Sarah mengesahkan dirinya dan keluarga positif COVID-19.

Selain Siti Sarah dan suami, Shuib Sepahtu serta tiga cahaya mata, Uwais Alqarni, 10, Dzahira Talita Zahra, 8, dan Ariq Matin, 6, disahkan positif.

Bagaimanapun, Shuib bersama anak-anak disahkan negatif selepas melakukan kuarantin kendiri selama 14 hari. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gaji Penjawat Awam, Barisan Hadapan Tidak Boleh Dibayar Jika Belanjawan 2021 Tidak Lulus

KUALA LUMPUR, 14 Nov : Kerajaan tidak akan dapat membayar segala komitmen termasuk pembayaran gaji penjawat awam dan petugas barisan hadapan yang bertungkus-lumus memerangi COVID-19 sekiranya Belanjawan 2021 tidak diluluskan di Dewan Rakyat.

Menteri Kewangan Tengku Datuk Seri Zafrul Tengku Abdul Aziz berkata bagaimanapun beliau optimis belanjawan melibatkan perbelanjaan pengurusan dan pembangunan yang memfokuskan kepada usaha membantu rakyat dan pemulihan perniagaan serta ekonomi negara itu akan diluluskan.

“Bagi saya, kalau belanjawan ini dapat menolong negara kita, jadi tiada sebab untuk belanjawan ini tidak diluluskan dan ditolak (Dewan Rakyat).

“Kalau ditolak, dari segi ekonominya kita tidak dapat bayar komitmen kerajaan termasuk untuk membayar bantuan kepada rakyat,” katanya pada sidang media di Wisma Bernama, di sini hari ini.

Pada 6 Nov lalu, Tengku Zafrul membentangkan Belanjawan 2021 dengan peruntukan terbesar dalam sejarah negara iaitu sebanyak RM322.5 bilion.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pergi Spa Ikan Sampai Hilang Jari Kaki

Seorang wanita berusia 29 tahun tauma selepas hilang jari kaki kanan selepas menjalani rawatan spa ikan ketika bercuti di Thailand.

Kejadian pada tahun 2010 itu berlaku apabila Victoria Curthoys mencuba spa ikan yang didakwa mampu melancarkan aliran darah dan menghilangkan sel-sel kulit mati.

“Selepas saya pulang ke tanah air, saya tidak berasa sakit menyebabkan saya tidak menyedari ada kesan luka. Namun malangnya, jangkitan kuman itu telah merebak sehingga ke dalam tulang menyebabkan doktor terpaksa memotong sebahagian jari kaki,” katanya.

Pada awalnya, semasa beliau berusia 17 tahun, ibu jari kaki kanannya terpaksa potong selepas dijangkiti kuman akibat terpijak kaca.

Malangnya, baki jarinya yang lain juga terpaksa dipotong secara berperingkat sejak tahun 2012 sehingga 2017 selepas doktor mengesahkan beliau dijangkiti kuman shewanella.


Lelaki bunuh 4 ahli keluarga

Oregon (Amerika Syarikat): Seorang lelaki yang bertindak ganas membunuh empat orang ahli keluarganya di rumah mereka ditembak mati ketika cuba membunuh anak perempuan teman wanitanya yang berusia lapan tahun.

Daily Mail melaporkan, Mark Leo Gregory Gago, 42, membunuh kedua ibu bapanya, Jerry Bremer, 66, dan Pamela Bremer, 64, teman wanita, Shaina Sweitzer, 31, serta bayi perempuan mereka berusia sembilan bulan, Olivia Gago di rumah mereka di Woodburn, Oregon, Amerika Syarikat, malam kelmarin.

Jurucakap pejabat Sherif, Sarjan Brian Jensen berkata, semua mangsa dipercayai bukan ditembak mati dan pihaknya masih menyiasat senjata yang digunakan untuk membunuh mereka.

“Kita tidak pasti apa yang digunakannya. Saya diberitahu terdapat pelbagai senjata di rumahnya termasuk pedang.

“Polis masih lagi menyiasat untuk menentukan senjata yang digunakan untuk membunuh setiap mangsa,” katanya.

Jiran mendakwa, lelaki itu dipercayai menyerang ahli keluarganya dengan kapak namun pihak berkuasa masih belum mengesahkan dakwaan itu.

Manakala dua ahli keluarga yang terselamat dalam serangan itu termasuk kanak-kanak lapan tahun berkenaan dihantar ke hospital untuk menerima rawatan. – Agensi


Jangkitan Omicron Dijangka Meningkat Enam Bulan Lagi

KUALA LUMPUR:Peningkatan kes akibat jangkitan varian Omicron dijangka bertambah dalam tempoh enam bulan akan datang berikutan beberapa perayaan berlangsung dalam tempoh berkenaan.

Pakar Kesihatan Awam, Universiti Kebangsaan Malaysia (UKM), Prof Dr Sharifa Ezat Wan Puteh, berkata varian Omicron yang sudah ada dalam komuniti masih terkawal setakat ini.

Bagaimanapun, beliau berkata, ia dibimbangi akan berubah menjadi satu wabak yang besar jika tiada tindakan lanjut dilakukan kerajaan dan masyarakat.

“Apa yang boleh dilaksanakan kerajaan ialah melanjutkan tempoh masa kuarantin sehingga sekurang-kurangnya 10 hari kerana virus Omicron ini susah dikesan dan tempoh inkubasinya boleh berubah-ubah.

“Jadi, sebaiknya tempoh kuarantin itu dilanjutkan kerana sekiranya individu itu pulang dan selepas itu baru disahkan positif COVID-19, tiada guna lagi kerana ia sudah merebak kepada orang lain,” katanya kepada BH, hari ini.

Dalam satu laporan portal, Menteri Kesihatan, Khairy Jamaluddin, berkata gelombang Omicron sudah bermula di negara ini dan jumlah jangkitan COVID-19 akan meningkat.

Dr Sharifa Ezat berkata, kemasukan virus Omicron ke negara ini susah dikawal kerana jangkitannya sudah banyak dilaporkan di luar negara.

Beliau berkata, pembukaan sempadan dan kebenaran mengerjakan umrah turut bakal menyebabkan jangkitannya bertambah walaupun saringan disediakan.

“Bagaimanapun, ia tidak seteruk jangkitan akibat varian Delta, namun ia tidak boleh diambil mudah kerana kesannya tetap bahaya terutama kepada mereka yang belum divaksinasi dan khususnya golongan rentan.

“Justeru, seeloknya dos penggalak ini diberikan sebanyak mungkin kepada setiap orang kerana sekurang-kurangnya mereka ada pertahanan daripada mendapat kesan lebih teruk.

“Selain itu, kanak-kanak juga boleh dipercepatkan untuk mendapat vaksin kerana mereka juga tergolong dalam kelompok mudah terdedah,” katanya.

Menjelaskan lebih lanjut, Dr Sharifa Ezat mengakui memang terdapat kesan vaksinasi kepada setiap individu bergantung kepada tahap antibodi badan seseorang.

“Namun perlu difahamkan, kesan jangkitan COVID-19 tanpa vaksinasi lebih teruk, berbanding mereka yang divaksinasi dan mendapat jangkitan COVID-19.

“Sekurang-kurangnya antibodi yang terhasil dapat melawan, berbanding tiada antibodi kuat,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Malaysia Dijangka Memasuki Gelombang Letiga COVID-19, Kata KP Kesihatan

PUTRAJAYA, 2 Okt: Malaysia dijangka memasuki gelombang ketiga COVID-19 selari dengan trend peningkatan jumlah kes di seluruh dunia kebelakangan ini, menurut Ketua Pengarah Kesihatan Tan Sri Dr Noor Hisham Abdullah.

“Sekarang ini kita lihat pada peringkat permulaan untuk gelombang ketiga, jadi kes-kes telah dikesan bukan hanya negara kita tetapi juga negara-negara lain menghadapi peningkatan kes,” katanya pada sidang media perkembangan COVID-19 di sini hari ini.

Ditanya mengenai unjuran Kementerian Kesihatan Malaysia (KKM) bagi kes COVID-19, Dr Noor Hisham berkata ia bergantung kepada tindakan KKM, pelbagai agensi kerajaan seperti Polis Diraja Malaysia (PDRM), Jabatan Imigresen dan Angkatan Tentera Malaysia (ATM) serta seluruh rakyat Malaysia.

“Kalau kita bersama dapat mengamalkan tindakan masing-masing iaitu patuhi SOP manakala KKM akan melaksanakan tindakan kesihatan awam, (sebagai contoh) PDRM akan melaksanakan sekatan jalan raya serta ATM mempertingkat kawalan sempadan, jalan-jalan tikus dan sebagainya.

“Kementerian juga akan mengambil tindakan untuk melindungi tempat-tempat seperti pusat jagaan warga emas dan depoh tahanan Imigresen, penjara dan tempat tahanan yang lain,” katanya.

Dr Noor Hisham berkata persiapan dan kesiapsiagaan KKM kali ini adalah lebih tinggi berbanding pada peringkat permulaan wabak iaitu dari segi persediaan mobilisasi petugas, jumlah Peralatan Perlindungan Diri (PPE) dan mesin ventilator.

“KKM telah menjalankan tindakan mobilisasi pasukan bantuan kesihatan, sebelum 27 Sept kami telah menghantar petugas-petugas kesihatan KKM ke Sabah di daerah tertentu (Tawau, Lahad Datu dan Semporna).

“Kita akan melihat keperluan, kalau ada kita akan hantar lebih ramai lagi pakar-pakar (pakar pediatrik, pakar bius, pegawai perubatan dan jururawat) kita,” katanya.

Sementara itu, mengulas mengenai kluster Tembok di Kedah, beliau berkata jangkitan COVID-19 bagi kluster ini masih terkawal kerana ia adalah dalam kawasan tertutup iaitu di penjara.

“Ia tidak berada dalam komuniti dan Kluster Tembok ini sama seperti kluster di Depoh Tahanan Imigresen Bukit Jalil,” katanya.

Kluster Tembok hari ini mencatatkan 128 kes baharu menjadikan jumlah kumulatif kes sebanyak 220.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiga Bulan Terkandas Di Filipina, 85 Rakyat Malaysia Dibawa Pulang

KOTA KINABALU: Selepas terkandas hampir tiga bulan di Filipina akibat pelaksanaan sekatan pergerakan (lockdown) di Filipina, akhirnya 85 orang rakyat Malaysia dan pasangan mereka dapat kembali ke Sabah pada 4.55 petang semalam.

Usaha membawa pulang mereka dilaksana Kementerian Luar Negeri (KLN), Majlis Keselamatan Negara (MKN), Negeri Sabah dan Pusat Kawalan Operasi Kawalan Bencana (PKOB) Negeri Sabah.

Pengarah MKN Sabah, Sharifah Sitti Saleha Habib Yussof berkata, kesemua mereka terkandas di Filipina apabila negara berkenaan menguatkuasakan sepenuhnya dasar ‘lockdown’ termasuk menutup pintu keluar masuk negara berikutan ancaman wabak Covid-19 sejak 15 Mac yang lalu.

Beliau berkata, demi keselamatan mereka yang terkandas, kerajaan Malaysia melalui KLN telah berunding dengan Kerajaan Filipina untuk membawa mereka keluar dari negara berkenaan.

“Kerajaan Filipina akhirnya telah bersetuju untuk membenarkan eksesais repatriasi ini dilaksanakan pada 11 Jun dengan menggunakan pesawat C130 milik Angkatan Tentera Malaysia (ATM).

“Pesawat berlepas dari Wilayah Persekutuan Labuan ke Zamboanga, Filipina dan kembali ke Kota Kinabalu, Sabah.

“Setibanya di Kota Kinabalu, mereka adalah tertakluk kepada dasar semasa kerajaan negeri di mana mereka akan diarah kuarantin wajib di pusat kuarantin yang ditetapkan oleh PKOB Negeri.

“Ini bagi memudahkan pemantauan kesihatan oleh pihak Jabatan Kesihatan Negeri Sabah (JKNS) dan untuk mengelakkan penularan jangkitan wabak Covid-19,” katanya dalam satu kenyataan, di sini hari ini.

Katanya, kesemua dokumen mereka telah melalui tapisan keselamatan oleh pihak Polis DiRaja Malaysia (PDRM), Jabatan Imigresen Malaysia (JIM) dan Jabatan Pendaftaran Negara (JPN).- BorneoToday


Pesakit Covid-19 Tidak Dibenarkan Keluar Mengundi – Ismail Sabri

KUALA LUMPUR: Pesakit COVID-19 yang menerima rawatan di hospital tidak dibenarkan keluar mengundi dalam Pilihan Raya Negeri (PRN) Sabah, Sabtu ini.

Menteri Kanan (Keselamatan), Datuk Seri Ismail Sabri Yaakob, berkata keputusan itu dibuat pada mesyuarat khas selepas pertimbangan bersama dengan Kementerian Kesihatan (KKM) dan agensi berkaitan.

Beliau bagaimanapun berkata, tiga kategori pengundi lain masih dibenarkan keluar mengundi dengan prosedur yang ditetapkan Suruhanjaya Pilihan Raya (SPR).

“Bagi hari mengundi, terdapat empat kategori pengundi, yang pertama adalah pengundi biasa. Mereka ini perlu hadir pada waktu yang ditetapkan dan melaksanakan prosedur operasi standard (SOP) antaranya adalah hadir pada waktu yang ditetapkan dan beratur mengikut jarak yang ditetapkan.

“Kita menggalakkan pengundi untuk keluar mengundi pada waktu yang ditetapkan namun jangan salah faham jika ada pengundi yang tidak boleh datang pada waktu yang ditetapkan mereka boleh datang pada waktu lain dan dibenarkan mengundi, kita hanya menggalakkan bagi mengurangkan kesesakan,” katanya pada sidang media berhubung Perintah Kawalan Pergerakan Pemulihan (PKPP), hari ini.

Ismail Sabri berkata, kategori kedua ialah mereka yang bergejala dan perlu terus ke tempat mengundi dan akan dibawa ke tempat pengundian khas yang disediakan.

“Kategori ketiga adalah mereka yang masih dikuarantin, mereka ini dibenarkan mengundi tetapi mesti membuat permohonan kepada Pejabat Kesihatan Daerah (PKD) supaya dapat ditentukan masa untuk mereka dibawa keluar.

“Kategori keempat adalah individu yang positif COVID-19 dan dirawat di hospital tidak dibenarkan keluar mengundi,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: 7 Kematian, 3 Kluster Baharu Di Sabah

KOTA KINABALU: Sabah terus melaporkan kes kematian yang tinggi, dengan tujuh kes daripada keseluruhan lapan kes kematian baharu yang dilaporkan hari ini.

Ketua Pengarah Kesihatan, Tan Sri Dr Noor Hisham Abdullah berkata, tiga kes kematian dilaporkan di Hospital Duchess of Kent, Sandakan, dua kes di Hospital Tawau dan satu kes masing-masing di Hospital Tuaran dan Hospital Wanita dan Kanak-Kanak Sabah, Likas.

Daripada tujuh kes itu, dua kes kematian melibatkan bukan warganegara dan kedua-duanya meninggal di Hospital Tawau.

mempunyai sejarah penyakit kronik seperti darah tinggi, kencing manis, strok dan paru-paru kronik.

Manakala, satu kes kematian dilaporkan di Hospital Raja Permaisuri Bainun, Perak.

Dengan itu,  secara keseluruhan sebanyak 271 kes kematian dilaporkan di Malaysia, sementara kes kematian di Sabah menjadi 138 kes.

Untuk hari ini, daripada 1,032 kes positif baharu Covid-19 yang dilaporkan, dengan 646 kes di Sabah.

Sementara, sebanyak 28 kes baharu dilaporkan di Wilayah Persekutuan Labuan.

Secara keseluruhan enam kluster baharu dilaporkan di Malaysia termasuk tiga kluster di Sabah. Kluster-kluster itu adalah kluster Aero, Selangor, kluster Gading, Putrajaya dan kluster Lengkuk.

Bilangan kes pulih yang dilaporkan hari ini adalah sebanyak 820 kes, dengan bilangan kumulatif kes pulih adalah sebanyak 24,815 kes.

Tambahan 1,032 kes baharu itu menjadikan bilangan kumulatif kes di Malaysia sebanyak 35,425 kes. Sebanyak 10,339 kes aktif dengan 82 kes ditempatkan di Unit Rawatan Rapi (ICU) dan 27 kes memerlukan bantuan alat pernafasan. – BorneoToday


Bunuh Suami Sebab Tak Memasak

Beijing: Tidak masak hidangan makan malam membawa kepada tercetusnya pertengkaran suami isteri di China sebelum wanita itu bertindak di luar kawalan memukul lelakinya sampai mati dengan batang kayu.

Portal Global Times melaporkan, pada mulanya pasangan dari Huaian, wilayah Jiangsu, itu bertengkar apabila wanita itu menyedari suaminya yang berusia 80 tahun tidak masak makanan malam.

Kecewa dengan sikap suaminya itu, si isteri yang berusia 84 tahun itu keluar sebentar meminjam sejenis mi dari jiran mereka untuk hidangan makan malam.

Apabila kembali, wanita itu menyedari rumahnya dikunci oleh suaminya sebelum dia terpaksa masuk ke apartmennya melalui tingkap.

Akibatnya, mereka bertengkar dan ia membawa kepada pembunuhan suaminya.

Ia apabila wanita itu gagal mengawal kemarahannya dan memukul suaminya.

Selepas menyedari suaminya mati akibat perbuatannya, warga emas itu menyerah diri kepada polis.

Menurut laporan Toutiao News pada Selasa, warga emas itu dijatuhkan hukuman penjara 10 tahun

Ia selepas mengambil kira faktor usianya yang lanjut serta tindakannya yang menyerah diri kepada pihak berkuasa.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: 187 Kes Baharu, Tiada Kematian Direkodkan Hari Ini

PUTRAJAYA: Sebanyak 187 kes baharu COVID-19 dilaporkan dengan 155 kes daripadanya dikesan di Depoh Tahanan Imigresen Bukit Jalil.

Ketua Pengarah Kesihatan, Datuk Dr Noor Hisham Abdullah, berkata pertambahan kes baharu itu menjadikan jumlah kumulatif kes di negara ini sebanyak 7,604 kes.

Katanya, bagi kes pulih pula sebanyak 62 kes dicatatkan sehingga jam 12 tengah hari ini dan tiada pertambahan kes kematian dilaporkan dan jumlahnya kekal sebanyak 115 kes.

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Dua Lelaki Parah Lori Udang Jatuh Gaung

SEMPORNA: Dua lelaki parah manakala seorang lagi cedera ringan selepas lori tiga tan yang dinaiki mereka terbabas sebelum jatuh ke dalam gaung sedalam 20 meter di Kilometer 37, Jalan Semporna-Tawau, di sini, hari ini.

Dalam kejadian pukul 12.15 tengah hari itu, pemandu lori, Arbaniansyah Kasim, 41, patah tulang tengkuk dan kelindannya Mohammad Zul Aien Ahmat, 19, patah tangan kiri.

Manakala seorang lagi kelindan yang juga adik kepada Mohammad Zul iaitu Muhammad Azlanshah Ahmat, 18, hanya mengalami cedera ringan.

Ketua Polis Daerah Semporna Superitendan Sabarudin Rahmat berkata, sebelum kejadian, kenderaan yang membawa muatan udang itu dalam perjalanan dari arah Semporna menuju ke Tawau.

“Sebaik tiba di lokasi kejadian, kenderaan itu dikatakan hilang kawalan dan terbabas sebelum terjunam ke sebelah kiri jalan.

“Kenderaan itu kemudiannya terbalik dan muatan udang yang berada di belakang turut terjatuh,” katanya.

Menurut saksi, akibat kemalangan itu, seorang mangsa (pemandu) terbaring di luar kenderaan manakala dua lagi mangsa terperangkap di dalam lori dan gagal keluar.

Menurut Sabarudin, mangsa yang cedera kemudian dihantar ke Hospital Semporna untuk rawatan lanjut.

“Bagaimanapun, pemandu lori akan dirujuk ke Hospital Besar Tawau untuk rawatan dan pemeriksaan kesihatan lebih lanjut,” katanya.

Sementara itu, Pegawai Bomba Kanan II Rosman Gari berkata, pihaknya mengambil masa hampir 16 minit untuk mengeluarkan mangsa yang tersepit di dalam kenderaan.

“Semua mangsa berjaya diselamatkan dan dihantar ke hospital untuk rawatan lanjut.

“Operasi tamat pada pukul 1 petang itu membabitkan sembilan pegawai dan anggota dari Balai Bomba dan Penyelamat (BBP) Semporna,” katanya.


Perakam Data Penerbangan Pesawat Lion Air Ditemui

JAKARTA, 1 Nov – Pasukan mencari dan menyelamat (SAR) berjaya menemui perakam data penerbangan (FDR) pesawat Lion Air yang terhempas Isnin lepas di perairan Tanjung Karawang pagi ini.

Ketua Badan Nasional Pencarian dan Pertolongan Indonesia (Basarnas), Muhamad Syaugi berkata FDR itu ditemui di kedalaman 30 meter, iaitu 500 meter dari koordinat pesawat itu dilaporkan terhempas.

“Kami menemui sebahagian kotak hitam, iaitu FDR, (tapi) perakam suara kokpit (VCR)” masih belum ditemui,” katanya dalam siaran langsung yang disiarkan sebuah televisyen tempatan, TV One dari Kapal KM Baruna Jaya 1, yang terlibat dalam operasi pencarian itu di perairan Tanjung Karawang hari ini.

Beliau berkata FDR itu ditemui pasukan penyelam tentera Indonesia (TNI) pada jam 10.05 pagi ini.

Kotak hitam pesawat itu mengandungi FDR (yang merekodkan percakapan di dalam pesawat) dan CVR (yang merekodkan percakapan juruterbang dan pembantu juruterbang di kokpit).

Sementara itu penyelam yang menemui FDR berkenaan, Sertu Hendra berkata beliau melihat sebuah kotak berwarna orange yang tertimbus di dalam lumpur di dasar laut yang berlumpur itu.

“Ketika itu saya menyelam di kedalaman 30 meter, saya juga melihat adanya bangkai pesawat, yang panjangnya kira-kira satu meter setengah,” katanya.

Operasi SAR hari keempat hari ini itu turut mengunakan teknologi canggih seperti teknologi sonar yang sebelum itu telah mengesan isyarat “ping” di koordinat berkenaan.

Penerbangan JT610 itu membawa 181 penumpang dan lapan anak kapal itu terhempas selepas berlepas dari Lapangan Terbang Soekarno-Hatta pada 6.20 pagi Isnin di koordinat S 5 49.052 E 107 06.628.


Sekolah Dibuka Semula Bermula 20 Januari 2021 – PM

KUALA LUMPUR: Sesi persekolahan akan bermula pada 20 Januari depan, menurut Perdana Menteri, Tan Sri Muhyiddin Yassin menerusi Perutusan Khas Tahun Baharu 2021, sebentar tadi.

Menurut Muhyiddin, keputusan itu dibuat berikutan kebimbangan ibu bapa terhadap anak-anak yang tidak dapat mengikuti pembelajaran secara sempurna di sekolah.

”Mengambil kira keperluan untuk anak-anak mengikuti pembelajaran dalam situasi yang semula jadi di sekolah, saya ingin memaklumkan bahawa kesemua institusi pendidikan di bawah Kementerian Pendidikan Malaysia akan dibuka mengikut takwim yang telah diumumkan pada 8 November 2020,” kata beliau.

Sementara itu, kata Muhyiddin, institusi pendidikan swasta dan antarabangsa yang berdaftar dengan KPM, pembukaan bagi sesi 2021 tertakluk kepada kalender akademik institusi tersebut mengikut prosedur operasi standard (SOP) yang ditetapkan Majlis Keselamatan Negara (MKN).

Manakala, pelajar tempatan di institusi pengajian tinggi (IPT) di semenanjung akan pulang ke kampus seawal 1 mac 2021, secara berfasa.

”Bagi yang menuntut di institusi pengajian tinggi (IPT) pula, Kementerian Pengajian Tinggi (KPT) akan membenarkan pelajar tempatan kembali ke kampus secara berfasa mengikut IPT masing-masing seawal 1 Mac 2021,” katanya.

Kemasukan pelajar di IPT yang terletak di Sabah dan Sarawak pula tertakluk kepada prosedur yang diguna pakai oleh kerajaan negeri masing-masing.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pertadingan Perut Buncit Bergaya Pertama Di Sabah Disember Ini

KOTA KINABALU: Berjalan seperti model sambil memperagakan perut buncit. Bunyi agak aneh tetapi itulah realiti menerusi Pertandingan Perut Buncit Bergaya yang akan diadakan awal Disember ini.

Menerusi pertandingan itu, peserta lelaki hanya perlu ‘catwalk’ bergaya, menampilkan perut buncit dan berpakaian menarik sebagai syarat utama memenangi pertandingan.

Penganjur yang juga ahli perniagaan, Alex Soh, 44, berkata, pertandingan unik itu bakal diadakan di Kompleks Sukan Beaufort, Sabah dengan sasaran penyertaan 50 orang pada 1 Disember ini.

“Lelaki perut buncit juga mahu pengiktirafan seperti pertandingan ratu cantik atau bina badan yang selalu menjadi rebutan penyertaan.

“Idea di sebalik pertandingan ini adalah bagi meraikan mereka yang mempunyai perut buncit dan wanita seharusnya bangga mempunyai pasangan seperti ini.

“Disebabkan itu saya mengadakan pertandingan unik ini bagi memberi pengiktirafan kepada mereka,” katanya ketika dihubungi.

Menurutnya, setakat ini dia menerima 10 penyertaan daripada ‘lelaki perut buncit’ dan mengharapkan lebih ramai dengan ciri-ciri sama tampil bagi memeriahkan pertandingan.

“Menggunakan tema ‘Jangan Malu, Jangan Segan’, saya mengharapkan penyertaan daripada ramai pihak terutama dari Semenanjung, setakat ini yang berdaftar dengan saya peserta sekitar Sabah saja.

“Syarat penyertaan peserta mesti berusia 30 tahun ke atas dan mempunyai perut buncit, tidak kisah saiz pinggang berapa asalkan kita boleh nampak perutnya,” katanya.

Ditanya bagaimana pemenang akan dinilai, Alex berkata, peserta diadili dua pengadil yang menilai peserta ‘catwalk’ paling bergaya, wajib mempunyai perut buncit dengan pakaian menarik.

“Peserta perlu ‘catwalk’ dengan bergaya di depan 3,000 hingga 4,000 penonton.

“Mereka yang menerima sorakan paling kuat daripada penonton juga akan menerima markah lebih dengan pakaian menarik.

“Ibaratnya seperti pertandingan ratu cantik tetapi peserta kali ini terdiri daripada lelaki perut buncit.

“Yuran penyertaan hanya RM35 dan peserta berpeluang membawa pulang wang tunai RM400 untuk tempat pertama seterusnya RM300 di tempat kedua manakala RM200 tempat ketiga diiringi sijil penyertaan,” katanya.

Katanya, pertandingan itu bakal mendapat liputan meluas dari media antarabangsa yang tertarik dengan keunikan acara itu sekali gus mengharumkan nama Malaysia.


Semak Keputusan SPM 2019 Melalui SMS Bermula Jam 10 Pagi Hari Ini

Keputusan Peperiksaan Sijil Pelajaran Malaysia (SPM) 2019 bakal diumumkan hari ini.

Debaran para pelajar kian terasa, bukan itu sahaja, ibu bapa dan para pendidik juga tidak sabar menunggu keputusan yang bakal keluar itu.

Menurut Kementerian Pendidikan Malaysia (KPM) memaklumkan bahawa calon-calon boleh mendapatkan keputusan SPM mereka dari sekolah masing-masing pada pukul 10 pagi ini.

Bagi yang ingin menyemak melalui atas talian iaitu melalui mySMS 15888 dengan menaip SPM, jarak, Angka Giliran dan SMS ke 15888.

Perkhidmatan itu dijangka aktif pada pukul 10 pagi, 5 Mac 2020 dan bakal tamat pada 11 Mac 2020 pada pukul 6 petang.


3 Anggota TUDM Maut Dalam Insiden Tembakan Di Kota Samarahan

KUCHING: Tiga anggota tentera udara yang terlibat dalam insiden tembakan di sebuah kem tentera udara di Kota Samarahan hari ini disahkan meninggal dunia.

Pesuruhjaya Polis Sarawak Datuk Aidi Ismail berkata, dalam kejadian yang berlaku di Balai Pengawal Skuaron 330 TUDM, Kota Samarahan, melibatkan empat anggota TUDM yang bertugas di Balai Pengawal.

“Tiga orang mangsa mati di tempat kejadian dan seorang mangsa cedera parah dan dirawat di Hospital Jantung Kota Samarahan,” katanya dalam kenyataan hari ini.

Jelasnya, pihak Forensik Ibu Pejabat Polis Kontinjen (IPK) Sarawak dan Forensik  Hospital  Umum Sarawak digerakkan ke lokasi.

Difahamkan seorang anggota yang dalam keadaan kritikal akibat insiden tembak tersebut telah disahkan meninggal dunia di Pusat Jantung Umum Sarawak ketika menerima rawatan.

Jurucakap Markas Tentera Udara berkata, Tentera Udara Diraja Malaysia (TUDM) mengesahkan  kejadian tembakan membabitkan empat warga TUDM yang berlaku sekitar jm 7.15 pagi hari ini di unit TUDM di Kota Samarahan, ketika waktu anggota bertugas.

Jurucakap Markas Tentera Udara berkata, Tentera Udara Diraja Malaysia (TUDM) mengesahkan  kejadian tembakan berlaku sekitar 7.15 pagi ini di unit TUDM di Kota Samarahan, ketika waktu anggota bertugas.

“Pihak TUDM menyerahkan kes kejadian kepada pihak Polis Diraja Malaysia (PDRM) untuk menjalankan siasatan.

Pihak TUDM juga menggesa semua pihak agar tidak menyebarkan sebarang spekulasi sehingga proses siasatan oleh pihak polis selesai,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangan Makan Kerang-Kerangan Kuala Penyu

KOTA KINABALU: Kejadian ledakan alga beracun kini dikesan di perairan Kuala Penyu dengan bacaan sel dinoflagellate Pyrodinium bahamense tinggi dalam air laut dan toksin paralytic shellfish poisoning (PSP) melebihi paras bahaya dalam kerang-kerangan.

Menteri Pertanian dan Industri Makanan Sabah Datuk Junz Wong dalam kenyataan hari ini berkata, kejadian itu dikenal pasti berdasarkan hasil keputusan analisa kerang-kerangan dan air laut dilakukan pegawai Jabatan Perikanan Sabah di Kompleks Perikanan, Likas, Kota Kinabalu.

Junz Wong berkata, sampel dalus (Meretrix sp) dari Purun Pasir, Kuala Penyu menunjukkan paras toksin PSP setinggi 414 μg Poison/100g meat, manakala keputusan sampel air laut dari kawasan Jeti Penguatkuasaan Perikanan, Muara Sungai Periuk dan Pancang Merah, Kuala Penyu pula masing-masing menunjukkan bacaan sel Pyrodinium bahamense setinggi 18,440 sel/liter, 15,560 sel/liter dan 10,500 sel/liter.

Rujukan paras bahaya toksin PSP adalah 80 μg Poison/100g meat, manakala paras bahaya bagi sel Pyrodinium bahamense dalam air laut adalah 7,000 sel/liter.

“Sel Pyrodinium bahamense tidak membunuh kerang-kerangan atau ikan tetapi ia menghasilkan toksin PSP dalam kerang-kerangan. Toksin PSP tidak mempunyai warna, bau, rasa dan tidak dapat dilihat dengan mata kasar. Ia tidak dapat dihilangkan dengan memasak atau menyimpan dalam peti sejuk beku,” katanya.

Junz Wong berkata, semua jenis kerang-kerangan seperti tiram, dalus dan remis tidak selamat dimakan buat sementara waktu, bagaimanapun, semua jenis ikan, udang, ketam dan sotong adalah selamat untuk dimakan tetapi perlu dicuci dengan bersih termasuk membuang insang serta organ dalaman terlebih dahulu sebelum dimasak.

Menurutnya, mangsa keracunan toksin PSP pada peringkat awal antara lain akan mengalami gejala berdenyut di bahagian bibir dan lidah pada 30 minit pertama selain akan merasa seperti ‘dicucuk pin dan jarum’ pada bahagian kulit serta merasa terapung atau mual.

“Bagi kes teruk, mangsa akan kehilangan kawalan tangan dan kaki serta mengalami kesukaran bernafas,” katanya, dan menambah, dalam kes serius, risiko maut boleh berlaku dalam masa dua hingga 24 jam kerana sistem pernafasan menjadi lumpuh serta jantung tidak berfungsi.

Sehubungan itu, Junz Wong menasihatkan semua penduduk mendapatkan rawatan segera di klinik mahupun hospital berhampiran sekiranya mengalami keracunan.


Hospital Kota Marudu Kini Rawat Covid-19

KUALA LUMPUR: Sebagai langkah kesiapsagaan menghadapi peningkatan kes Covid-19 di Sabah, Kementerian Kesihatan (KKM) memperuntukkan Hospital Kota Marudu sebagai satu lagi hospital untuk merawat jangkitan itu, kata Ketua Pengarah Kesihatan Tan Sri Dr Noor Hisham Abdullah.

Katanya ini menjadikan keseluruhan tujuh hospital termasuk Hospital Queen Elizabeth, Hospital Wanita dan Kanak-kanak di Kota Kinabalu; Hospital Duchess of Kent di Sandakan; Hospital Tawau; Hospital Lahad Datu dan Hospital Keningau.

Kesemua hospital ini dengan kapasiti keseluruhan 946 katil termasuk 66 untuk jagaan kritikal dan 170 alat bantuan pernafasan, diperuntuk merawat kes COVID kategori 3 hingga 5, katanya menerusi hantaran Facebook beliau hari ini.

Dr Noor Hisham berkata, KKM juga mengenal pasti enam lagi pusat kuarantin dan rawatan Covid-19 berisiko rendah (PKRC), menjadikan jumlah keseluruhan 16 buah dengan kapasiti 3,876 katil bagi merawat kes tidak bergejala atau bergejala ringan (kategori 1 dan 2) di negeri itu.

Tambahan kemudahan ini menjadikan kapasiti katil bagi merawat pesakit Covid-19 di Sabah kini sebanyak 4,822 berbanding 2,596 katil sebelum ini, katanya.

Menurut Dr Noor Hisham, sebagai langkah kesiapsiagaan hospital di pantai timur Sabah pula, KKM dengan kerjasama Angkatan Tentera Malaysia bercadang mewujudkan hospital medan bagi menawarkan perkhidmatan obstetrik dan ginekologi, pediatrik serta pembedahan am kepada pesakit bukan kes Covid-19.

“Ini akan memberi lebih banyak ruang kepada Hospital Tawau untuk merawat kes Covid-19 kategori 3 hingga 5, manakala kes kategori 1 dan 2 akan terus ditempatkan di PKRC,” katanya.

Dr Noor Hisham berkata, untuk peringkat awal, hospital medan itu dirancang menyediakan 100 katil.

Setakat semalam, Sabah mencatatkan 3,841 kes COVID-19 dengan 11 zon merah iaitu Kota Belud, Tuaran, Kota Kinabalu, Putatan, Penampang, Papar, Sandakan, Lahad Datu, Kunak, Semporna dan Tawau selain merekodkan 19 kluster. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRN Sabah: Anifah Kalah Di Bongawan

Beberapa nama besar tewas dalam Pilihan Raya Negeri (PRN) Sabah, lapor BH Online.

Setakat 10 malam tadi, Presiden Parti Cinta Sabah (PCS), Datuk Seri Anifah Aman tewas kepada calon Parti Warisan Sabah (WARISAN), Daud Yusof di Dewan Undangan Negeri (DUN) Bongawan.

Bekas Menteri Luar itu tewas dalam pertandingan empat penjuru apabila memperoleh 3,598 undi, berbanding Daud yang meraih 5,400 undi.

Sementara itu, keputusan tidak rasmi menunjukkan Presiden UPKO, Datuk Seri Wilfred Madius Tangau, tewas kepada Ketua Penerangan Parti Bersatu Sabah (PBS), Datuk Joniston Bangkuai bagi DUN Kiulu.

UPKO yang bertanding di 12 kerusi, mewakili Parti Warisan Sabah (WARISAN) Plus, manakala PCS bertanding di semua 73 kerusi.- HMetro


7 Peserta Perhimpunan Bantahan Tempoh PKPD Dibebas

TAWAU: Tujuh individu termasuk aktivis masyarakat yang ditahan kelmarin selepas terbabit perhimpunan membantah tempoh Perintah Kawalan Pergerakan Diperketatkan (PKPD) di Kampung Muhibbah Raya, dekat sini, dibebaskan dengan jaminan polis hari ini.

Ketua Polis Daerah Tawau, Asisten Komisioner Peter Umbuas, berkata mereka dibebaskan kira-kira jam 3 petang selepas tempoh reman sehari tamat hari ini.

Beliau berkata, polis bagaimanapun masih dalam proses memperkemas dan melengkapkan kertas siasatan sebelum dirujuk kepada Timbalan Pendakwa Raya untuk tindakan lanjut.

“Setakat ini siasatan pihak polis masih kekal mengikut Seksyen 188 Kanun Keseksaan (KK), Seksyen 25 Ordinan Darurst 2021 dan Sekseyn 9 (5) Akta Perhimpunan Aman,” katanya ketika ditemui di pejabatnya di sini, hari ini.

Terdahulu, semua suspek berusia antara 21 hingga 35 tahun itu ditahan polis selepas terbabit dalam perhimpunan memprotes tempoh PKPD di Kampung Muhibbah Raya kira-kira 3 petang pada Sabtu.

Mereka kemudiannya ditahan reman sehari kerana didapati melanggar prosedur operasi standard (SOP) yang ditetapkan dalam usaha mengekang penularan Covid-19.

Dalam pada itu, Peter turut menasihatkan orang ramai supaya tidak berkongsi maklumat yang tidak sahih atau mengelirukan dengan tujuan untuk menghasut.

Katanya, perbuatan terbabit bukan sahaja menimbulkan kegusaran dikalangan masyarakat malah menjadi satu kesalahan di bawah Akta Hasutan.

“Kita tidak mahu, kenyataan atau hantaran di media sosial yang mengelirukan ini akan disalah tafsir sehingga perbuatan yang menyalahi undang-undang dianggap sebagai satu tindakan yang betul.

“Jika tindakan seperti ini (demonstrasi) berulang, pihak polis tetap akan mengambil tindakan yang sama mengikut bidang kuasa dan peruntukan undang-undang sedia ada,” tegasnya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Sabah rampas enam kilo daun ketum dikirim guna kurier

KOTA KINABALU, 19 Jan – Polis merampas enam kilogram daun ketum di sebuah syarikat perkhidmatan kiriman cepat  di sini pada Selasa yang dikirim dari Alor Setar, kedah.

Ketua Polis Daerah Kota Kinabalu ACP Habibi Majinji berkata rampasan dibuat selepas tiada individu tampil menuntut kiriman itu.

Kes disiasat menurut Seksyen 30(3) Akta Racun 1952, katanya dalam kenyataan, di sini hari ini.

Sementara itu, beliau berkata sepanjang seminggu operasi membanteras dadah di kawasan Likas dan Tanjung Aru sehingga semalam, polis menahan 57 orang dengan 12 ditangkap kerana memiliki dadah dan baki atas kesalahan urin positif dadah.

Menurutnya 38 yang ditahan adalah warga tempatan dan 19 warga asing yang kesemuanya berusia 18 hingga 53 tahun.

Sepanjang tempoh itu juga polis merampas kira-kira enam kilogram dadah, katanya.


Jumlah Kematian COVID-19 Di China Melepasi 1,700 Orang

BEIJING: Angka kematian akibat jangkitan coronavirus (COVID-19) mencecah 1,765 kes sehingga hari ini selepas 100 orang lagi meninggal dunia di wilayah Hubei.

Menerusi laporan perkembangan harian, Suruhanjaya Kesihatan Wilayah itu turut melaporkan 1,933 kes baharu.

Peningkatan kes berbanding semalam mengakhiri penurunan kes baharu bagi tempogh tiga hari berturut-turut. – AFP


Laman Sosial Rasmi Facebook Shafie Apdal, CM Sabah Likers Dikecam Hina Wanita Dan Calon PBS Sandakan?

KOTA KINABALU, SABAH – Selepas memuat naik hantaran berunsur lucah yang menggambarkan seorang kanak-kanak  sebagai bahan jenaka, laman sosial ‘CM Sabah Likers’ memuat naik pula gambar penghinaan terhadap seorang aktivis terkenal Thailand yang bernama Mama Sitang kononnya adik kepada kepada calon PBS Sandakan Datuk Linda Tsen.

Laman sosial ‘CM Sabah Likers’ dipercayai dikendalikan oleh ahli Parti Warisan Sabah telah memuat naik dua keping gambar itu kelmarin dan telah dikongsikan oleh warganet yang lain sebanyak 646 kali, yang menggambarkan kononnya aktivis tersebut adalah adik kepada Datuk Linda dan merayu undi bagi pihaknya.

Turut ditulis perkataan beserta gambar emoji senyum bagi tujuan penghinaan kepada kedua wanita terbabit “Siapa punya kerja ni…cepat mengaku kamu 😅😅😅??”

RATA-RATA WARGANET DILIHAT AMAT MARAH DENGAN HANTARAN TERBARU CM SABAH LIKERS TERSEBUT…

Seorang aktivis wanita yang ditemui dan enggan namanya disiarkan menyifatkan page rasmi Shafie Apdal, CM Sabah Likers sebagai biadap dan amat keterlaluan kerana telah menghina Datuk Linda sebagai kaum wanita.

“Meskipun gambar aktivis tersebut mungkin tidak sempurna pada pandangan mereka, namun membuat penghinaan terhadap orang lain adalah perbuatan tidak bertamadun dan cukup biadap”.

Warganet lain pula turut berkongsi nada yang serupa dengan menyifatkan ahli Parti Warisan Sabah yang mengendalikan ‘page’ Shafie Adpal untuk tidak terlalu angkuh dengan membuat penghinaan yang keterlaluan terhadap wanita.

“Ini kah maksud mereka dengan slogan ” Sabah Kita Punya” dengan menghalalkan hinaan terhadap golongan wanita”, tambah beberapa orang warganet lagi.

Warganet lain pula menyeru agar seluruh rakyat Sabah menolak Parti Warisan yang dianggap memiliki kualiti ahli yang rendah akhlak dan tidak bermoral serta menolak calon DAP Sandakan sebagai signal terhadap penghinaan tersebut. – MalaysiaKini2


‘Kami Tak Pernah Gaduh’, Hajiji Nafi Hubungan Dengan Bung Moktar Retak

KUDAT: Ketua Menteri Hajiji Noor menafikan khabar angin mengatakan hubungannya dengan Ketua Umno Sabah, Bung Moktar Radin dan beberapa kepimpinan tertinggi Gabungan Rakyat Sabah (GRS) telah retak.

Sebaliknya, beliau berkata hubungannya dengan Bung serta pemimpin lain dalam GRS sangat mesra malah semakin lama semakin kuat.

“Saya akan nyatakan dengan jelas, memandangkan Datuk Bung ada di sini, kami tidak pernah bertelagah (antara satu sama lain).

“Tidak pernah berlaku salah faham walaupun orang lain cakap (kononnya bertelagah) tentang kami,” katanya ketika berucap sempena majlis penutupan Kelab Ahli Penyokong GRS, di sini, semalam.

Hajiji yang juga pengerusi GRS berkata, hubungannya dengan pemimpin parti lain dalam GRS tetap utuh dengan bersandarkan pada ikrar bagi mempertahankan mandat rakyat yang diberikan kepada gabungan itu.

“Walaupun kita datang daripada parti yang berlainan, kita tegas dengan ikrar GRS dan dengan (penjelasan) ini, saya berharap tidak akan ada lagi cakap-cakap yang Hajiji tidak baik dengan Bung atau Dr Max (Maximus Ongkili) dan Dr Jeffrey (Kitingan).

“Kita ada kurang empat tahun sebelum pilihan raya semula jadi apa yang perlu kita lakukan ialah bekerja keras untuk membawa kemajuan kepada rakyat dan Sabah,” katanya.

Ketua Bersatu Sabah itu berkata, beliau memahami bahawa beliau tidak akan menjadi ketua menteri tanpa sokongan padu daripada pelbagai pihak dalam GRS.

“Saya faham perkara ini, oleh itu kita perlu bekerja keras untuk rakyat dan juga tidak perlu berebut kerusi.

“Kita boleh selesaikan dengan melihat kekuatan parti masing-masing. Jika parti itu kuat dalam sesebuah kawasan maka kerusi akan diberikan,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pesara TLDM Maut Motosikal Rempuh Kereta Di Jalan Kota Belud – Kota Marudu

KOTA BELUD: Seorang pesara Tentera Laut Diraja Malaysia (TLDM) maut, selepas motosikal ditunggangnya merempuh kereta yang memasuki laluan bertentangan di Jalan Kota Belud – Kota Marudu, Kampung Pandasan di sini, petang tadi.

Dalam kejadian kira-kira jam 4.30 petang itu, mangsa Yusof Abd Amit, 41, berasal Kampung Tajau, Tuaran, disahkan meninggal dunia akibat kecederaan parah di kepala.

Ketua Polis Daerah Kota Belud, Superintendan Mohd Zaidi Abdullah, berkata siasatan awal mendapati pemandu kereta, lelaki berusia 31 tahun memandu dari arah Kota Kinabalu menghala Kota Marudu.

“Sebaik tiba di tempat kejadian, pemandu hilang kawalan dan memasuki laluan bertentangan secara melintang, lalu menyebabkan mangsa merempuh bahagian pintu kiri kereta terbabit.

“Akibat kemalangan itu, kedua-dua kenderaan terbabas di parit kiri jalan menyebabkan mangsa maut dalam keadaan tertiarap di parit,” katanya.

Menurutnya, pemandu kereta tidak cedera, manakala cuaca tidak hujan serta keadaan jalan raya berturap tar.

“Setakat ini siasatan mendapati kemalangan berpunca daripada pemandu yang gagal mengawal kenderaan sehingga menyebabkan kematian.

“Bagaimanapun, siasatan kes diteruskan mengikut Seksyen 41(1) Akta Pengangkutan Jalan 1987,” katanya. – Berita Harian

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Buaya ‘Bandar’ Masuk Perangkap Selepas Sebulan Diami Longkang

KOTA KINABALU: Petugas hidupan liar akhirnya berjaya menangkap seekor buaya yang lebih sebulan mendiami longkang monsun di seberang sebuah taman joging di sini.

Renjer unit penyelamat hidupan liar negeri memerangkap reptilia sepanjang 2m itu di Taman Ujana Rimba Tropika semalam.

Pengarah Jabatan Hidupan Liar Sabah Augustine Tuugan berkata, buaya itu kali pertama dilihat di kawasan berkenaan Disember lalu.

“Kami menerima laporan buaya itu berjemur di beberapa struktur pilon plastik di seberang taman itu,” katanya dalam kenyataan.

Buaya itu ditangkap di longkang berkenaan yang bertentangan dengan bangunan Wisma Muis.

Tuuga berkata, insiden konflik antara buaya dan manusia meningkat di Sabah dalam beberapa tahun kebelakangan ini, sambil menambah, beberapa kejadian mengakibatkan kematian manusia.

“Ini disebabkan oleh peningkatan populasi buaya hasil program pemuliharaan yang berkesan sepanjang 30 tahun ini,” katanya.

Sen Nathan, yang mengetuai unit penyelamat hidupan liar, berkata, ada yang ingin jabatan hidupan liar tidak mengganggu reptilia itu.

“Mereka menyuruh kami memasang tanda untuk memberi amaran kepada orang ramai tentang buaya itu tetapi, sayangnya, ini tidak akan berkesan di kawasan bandar seperti Kota Kinabalu,” katanya

Longkang monsun itu bersambung dengan sistem saliran di kawasan perumahan di kawasan Luyang dan Foh Sang yang berdekatan.

“Haiwan peliharaan seperti anjing dan kucing akan menjadi ‘fair game’ untuk reptilia ini,” katanya.

“Apabila buaya itu bertambah besar, ia akan menjadi risiko serius bagi anak kecil dan orang dewasa. Inilah sebabnya mengapa buaya ini harus dipindahkan dari lokasi tersebut.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Semua ADUN & Petugas Wajib Jalani Ujian Saringan Sebelum Sidang DUN Sabah

KOTA KINABALU : Semua wakil rakyat dan petugas perlu melengkapkan dos suntikan vaksin COVID-19 sebelum menghadiri Persidangan Dewan Undangan Negeri (DUN) Sabah, Selasa ini.

Selain itu, mereka diwajib menjalani ujian calitan RTK-Antigen 48 jam sebelum hari perasmian sidang tersebut.

Speaker DUN Sabah Datuk Kadzim M Yahya berkata keputusan ujian saringan itu hendaklah dikemukakan kepada Pejabat DUN selewat-lewatnya Isnin ini dan selain itu penghadang antara ahli DUN juga disediakan di dewan persidangan tersebut.

Beliau berkata langkah tersebut adalah sebagai salah satu prosedur operasi standard (SOP) bagi mengekang penularan COVID-19.

Kadzim turut menasihatkan semua ahli DUN agar tidak terlalu lama berada di dalam dewan bagi mengelakkan jangkitan berlaku di lokasi tersebut.

“Bagi tujuan itu, kita akan memendekkan tempoh persidangan dan ahli DUN hanya akan membahaskan ucapan dasar Yang Dipertua Negeri Sabah (Tun Juhar Mahiruddin),” katanya kepada pemberita selepas meninjau raptai persidangan itu di Bangunan DUN Sabah, Teluk Likas, di sini hari ini.

Mengenai jumlah kehadiran ahli dewan, beliau berkata setakat ini pihaknya belum menerima sebarang permohonan untuk pengecualian hadir pada persidangan tiga hari itu.

“Kita lihat Isnin ini ada atau tidak sebab kita pun maklum beberapa Yang Berhormat ini merupakan Ahli Parlimen dan mereka masih bersidang (Dewan Rakyat),” katanya. – BERNAMA


Tambunan Dilanda Banjir

TAMBUNAN: Kenaikan paras air Sungai Pegalan menyebabkan beberapa kawasan dan jalan utama di daerah ini dilanda banjir, petang tadi.

Antara kawasan terjejas adalah Kampung Dabata, Kampung Lalapakon, Kampung Nambayan, Kampung Pomotodon dan Kampung Gana.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah, berkata pihaknya menerima panggilan kecemasan pada jam 6.28 petang.

Katanya, sepasukan tujuh anggota dan pegawai bersama jentera serta van Unit Bantuan Perkhidmatan Kecemasan (ERMS) dikerah ke lokasi kejadian.

“Hujan lebat di kawasan ulu Sungai Pegalan dipercayai menyebabkan paras sungai berkenaan meningkat.

“Pasukan bomba membuat pemantauan di kawasan yang terlibat dan mendapati tiga kampung terjejas tidak dapat dilalui kenderaaan,” katanya dalam kenyataan hari ini.

Bagaimanapun, katanya, tiada pemindahan mangsa dijalankan setakat ini sebelum oerasi ditamatkan pada jam 6.59 petang. – BH Online


Pelajar Teknologi Kimpalan Bentang Projek di Persidangan Luar Negara

KENINGAU : Siti Aisyah Abdullah, pelajar jurusan teknologi kimpalan Kolej Vokasional Keningau, telah membentang projek tahun akhirnya di persidangan di Lubnan pada 4 Mac 2022.

Persidangan Middle East International Conference on Contemporary Scientific Studies tersebut merupakan anjuran Beirut Arab University dan ianya menampilkan puluhan delegasi pembentang dari 20 lebih buah negara.

Siti Aisyah telah membentang projeknya yang merupakan sebuah peralatan sukan yang membantu pemain bola keranjang atau tampar berlatih melontar bola dengan lebih baik.

Alat tersebut yang lebih dikenali sebagai “spike trainer” di pasaran merupakan peralatan sukan yang sering digunakan dalam latihan permainan sukan dan dia bercadang untuk membuat beberapa penambahbaikan.

Pengarah kolej tersebut, Johari @ Jaibet Bin Sabin, mengucapkan tahniah kepada pelajar ini kerana dia telah membuktikan kemampuan pelajar vokasional dalam bidang rekacipta dan berani mempertengahkan projek mereka melalui platform yang sesuai seperti persidangan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Minggu Tidak Jumpa, Mayat Abang Tinggal Rangka

BEAUFORT: Seorang lelaki warga emas ditemui mati dalam keadaan hanya tinggal rangka di kediamannya di Batu 3, Kampung Padas Valley, di sini, semalam.

Mayat Phong Yet Ming, 75, itu ditemui kira-kira jam 4.30 petang oleh adiknya yang sebelum itu melawat mangsa sebelum terhidu bau busuk.

Ketua Polis Daerah Beaufort, Deputi Superintendan Azmir Abdul Razak berkata, jarak rumah mangsa dan adiknya adalah kira-kira 50 meter yang terletak di kawasan hutan.

“Berdasarkan maklumat awal, adik mangsa berusia 65 tahun dikatakan pergi melawat abangnya di rumah berkenaan dan memangilnya beberapa kali namun tiada jawapan dan pada masa sama terhidu bau busuk.

“Bimbang sesuatu buruk berlaku, adiknya masuk ke dalam rumah dan terkejut apabila menemui mayat yang tinggal rangka dipercayai mayat abangnya,” katanya ketika dihubungi, hari ini.

“Mangsa juga dipercayai mempunyai masalah mental namun tidak pernah mendapatkan rawatan dari mana-mana hospital.

“Walaupun jarak rumah adiknya dengan mangsa adalah hampir, namun rumah mangsa tidak kelihatan kerana diliputi hutan dan pokok-pokok tinggi.

“Kali terakhir adiknya menemui abangnya pada dua minggu lalu untuk menghantar bekalan makanan,” katanya.

Menurutnya, rangka dan tengkorak mangsa sudah dibawa ke Hospital Beaufort untuk tindakan lanjut.

“Tiada sebarang unsur jenayah dilaporkan setakat ini dan kes itu diklasifikasikan sebagai kejadian mati mengejut,” katanya.


Wanita Mali Lahirkan Bayi Kembar Sembilan

BAMAKO : Seorang wanita di Mali menarik perhatian selepas melahirkan bayi kembar sembilan di Maghribi melalui pembedahan caesarean pada Selasa.

Menerusi laporan Mirror.co.uk, Halima Cisse, 25, berasal dari sebuah wilayah miskin di barat Afrika, pada awalnya disahkan mengandung bayi kembar tujuh menerusi pemeriksaan ‘ultrasound’ dan diterbangkan ke Maghribi bagi mendapatkan penjagaan kesihatan yang lebih baik pada 20 Mac lalu.

Bagaimanapun, Kementerian Kesihatan Mali dalam satu kenyataan memaklumkan Cisse melahirkan lima bayi perempuan dan empat bayi lelaki menerusi pembedahan.

Menteri Kesihatan Mali, Fanta Siby, dimaklumkan oleh doktor yang merawat Cisse bahawa mereka berada dalam keadaan baik dan sihat.

“Ibu dan semua bayinya dijangka pulang dalam tempoh beberapa minggu lagi,” katanya.

Siby turut mengucapkan tahniah kepada pasukan perubatan di Mali dan Maghribi kerana sudah melakukan yang terbaik dan profesional ketika menyambut kelahiran luar biasa itu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


4,629 Kes Denggi Dilaporkan Di Sabah

KOTA KINABALU: Jumlah kumulatif kes denggi di negeri ini setakat 9 Nov lepas adalah 4,629 kes berbanding 2,876 kes bagi tempoh sama tahun lepas.

Ini menunjukkan peningkatan sebanyak 1,753 kes atau 61 peratus.

Menteri Kesihatan dan Kesejahteraan Rakyat negeri Datuk Frankie Poon Ming Fung berkata daerah yang menyumbangkan kes tertinggi adalah Sandakan sebanyak 1,144 kes, Kota Kinabalu (722 kes), Tawau (698 kes), Lahad Datu (591) dan Semporna (276).

Katanya jumlah kumulatif kematian denggi adalah 22 kematian iaitu jumlah ini adalah sama seperti tahun sebelumnya dan bagi tempoh yang sama.

Poon dalam satu kenyataan di sini, hari ini berkata tindakan kawalan denggi dilakukan antaranya mengadakan kerjasama semua agensi dan masyarakat untuk aktiviti kawalan dan pencegahan penyakit denggi.

Katanya turut dilakukan adalah semburan dan penghapusan tempat pembiakan di kawasan yang mempunyai wabak atau kes denggi.

Beliau berkata dalam membabitkan masyarakat, aktiviti gotong-royong  diadakan secara besar-besaran untuk menghapuskan tempat pembiakan di kawasan wabak atau kawasan berpotensi.


8,817 Kes Positif Baharu Covid-19 Hari Ini

PUTRAJAYA: Kementerian Kesihatan (KKM) melaporkan 8,817 kes baharu Covid-19, menjadikan jumlah jangkitan meningkat kepada 2,294,457 kes setakat ini.

Ketua Pengarah Kesihatan, Dr Noor Hisham Abdullah berkata, Sarawak terus mencatatkan jumlah jangkitan harian tertinggi dengan 1,361 kes.

Ia diikuti Selangor (1,348), Kelantan (1,063), Johor (886), Sabah (805), Pahang (696), Pulau Pinang (595), Kedah (576), Perak (473), Terengganu (356), Melaka (246), Kuala Lumpur (217), Negeri Sembilan (122), Perlis (47), Putrajaya (23) dan Labuan (tiga).


200,000 Rakyat Sabah Bekerja Di Semenanjung – KM

SIPITANG, 24 April : Kerajaan Sabah menerusi inisiatif Hala Tuju Sabah Maju Jaya (SMJ) sedang berusaha mewujudkan peluang pekerjaan sebanyak mungkin agar rakyat Sabah tidak perlu berhijrah ke tempat lain, termasuk ke Semenanjung Malaysia, untuk mencari pekerjaan.

Ketua Menteri Datuk Seri Hajiji Noor berkata ketika ini hampir 200,000 rakyat Sabah sedang bekerja di Semenanjung Malaysia.

“Inilah sebabnya mengapa kerajaan Sabah di bawah pimpinan GRS-BN memberi tumpuan kepada usaha mewujudkan negeri yang mesra pelabur bagi menarik pelaburan asing untuk datang. Kita mahu bawa masuk pelabur ke Sabah supaya kita dapat wujudkan lebih banyak peluang pekerjaan kepada kaum belia kita,” katanya dalam kenyataan hari ini.

Beliau berkata 10 syarikat utama telah menandatangani Memorandun Persefahaman (MoU) untuk melabur dalam Sipitang Oil and Gas Industrial Park (SOGIP) dengan pelaburan berjumlah berbilion ringgit, yang apabila siap, akan memberi manfaat terus kepada orang ramai terutama belia, menerusi penawaran peluang pekerjaan dan limpahan ekonomi.

Menurutnya walaupun menghadapi pelbagai cabaran di peringkat awal pembangunannya, kerajaan negeri berjaya mewujudkan Hala Tuju SMJ, yakni rancangan lima tahun bagi memajukan Sabah, yang dilancarkan hanya dalam tempoh enam bulan selepas kepimpinan baharu mentadbir negeri.

“Dalam tempoh sekitar setahun menerajui kerajaan negeri, kita telah berjaya menarik kehadiran ramai pelabur untuk datang jke sini, dan ada yang telah pun menandatangani perjanjian untuk memulakan operasi di Sabah” katanya.

Antara projek berimpak tinggi yang telah dilaksanakan adalah dua di kawasan Taman Perindustrian Kota Kinabalu Industrial (KKIP) dan satu lagi di Paitan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Komited Tuntut Semula Cukai Jualan Negeri Daripada REPSOL, SEA Hibiscus – Masidi

KOTA KINABALU : Kerajaan Sabah komited sepenuhnya untuk menggunakan semua hak perlembagaan dan perundangan dalam menuntut Cukai Jualan Negeri (SST) yang perlu dibayar untuk penjualan produk petroleum daripada Repsol Oil and Gas Ltd (REPSOL) dan SEA Hibiscus Sdn Bhd (SEAH).

Menteri Kewangan Kedua Sabah Datuk Seri Masidi Manjun berkata langkah itu adalah mengikut Enakmen Cukai Jualan Negeri 1988.

Masidi, yang juga Menteri Kerajaan Tempatan dan Perumahan negeri, merujuk kepada kenyataan Hibiscus Petroleum Bhd baru-baru ini berhubung keengganan membuat pembayaran SST oleh anak syarikat milik penuhnya REPSOL dan SEAH.

“Untuk rekod, kedua-dua REPSOL dan SEAH telah memohon kepada Kementerian Kewangan (Sabah) dan kemudiannya dikeluarkan dengan lesen yang diperlukan sebagai ‘orang kena cukai’ menurut Peraturan Cukai Jualan Negeri 1999.

“Oleh itu, kerajaan negeri secara mutlak menyangkal dakwaan atas dasar REPSOL dan SEAH enggan membuat pembayaran SST dan telah pun menuntut pembayaran yang sama,” katanya dalam satu kenyataan hari ini.

Masidi mendakwa terdapat perbincangan antara wakil-wakil pihak terlibat berhubung isu ini.

Walau bagaimanapun, perkara itu kini telah menemui jalan buntu dan kedua-dua syarikat kekal bertanggungjawab dan mempunyai kewajipan berterusan untuk membuat pembayaran bagi jumlah SST yang tertunggak, termasuk penalti.

“Kerajaan negeri Sabah berhak untuk mengambil sebarang tindakan yang difikirkan perlu mengikut kuasa, pihak berkuasa dan bidang kuasa negeri,” katanya. – BERNAMA


Kenyataan Madius Tangau Cetus Salah Faham Rakyat Sabah

KOTA KINABALU: Satu laporan polis dibuat terhadap Timbalan Ketua Menteri Datuk Seri Panglima Wilfred Madius Tangau berikutan kenyataannya yang dianggap boleh mencetuskan salah faham dalam kalangan rakyat di negeri ini.

Laporan berkenaan dibuat oleh aktivitis politik Musli Oli yang juga seorang penulis di Ibu Pejabat Polis Daerah (IPD) Kota Kinabalu kira-kira jam 2 petang Isnin.

Musli berkata, tindakan Madius mengeluarkan kenyataan sedemikian menerusi akaun Facebook beliau mencetuskan salah faham dan dendam dalam kalangan netizen yang berbilang kaum dan agama di Sabah.

Menurutnya, sebagai seorang yang berjawatan tinggi lebih-lebih lagi sebagai Timbalan Ketua Menteri, Madius tidak sepatutnya mengeluarkan kenyataan yang boleh menimbulkan salah faham dan perselisihan dalam kalangan penganut agama Islam dan bukan Islam di negeri ini.

Katanya, Madius memuat naik kenyataan yang mendakwa seorang pemimpin kerajaan negeri Sabah pada 38 tahun lalu mengadakan upacara pengislaman beramai-ramai di Tambunan secara paksa.

“Saya cabar beliau (Madius) agar membuktikan dakwaannya berhubung upacara pengislaman secara paksa itu.

“Beliau harus bertanggungjawab terhadap kenyataannya dan sebagai rakyat yang cintakan perpaduan, saya cabar beliau menyebut nama pemimpin kerajaan yang dimaksudkan dalam kenyataan berkenaan bersama bukti,” katanya kepada media di sini selepas membuat laporan polis.

Beliau berkata, Madius perlu menunjukkan bukti yang menunjukkan berlaku ugutan semasa pemimpin (yang dimaksudkannya) berdakwah di Tambunan.

Musli berkata, adakah Madius yang juga presiden Upko mampu membaiki hubungan kaum dan agama di Sabah dengan mengeluarkan kenyataan sedemikian, sedangkan secara jelas ia mengundang kepada bibit dendam serta kebencian terhadap pemimpin Islam.

Sementara itu, seorang lagi pemimpin belia yang aktif di Sabah Zikri Zainudin menggesa agar Madius membuat permohonan maaf secara terbuka melalui media sosial kepada masyarakat Islam di Sabah.

“Sebagai pemimpin utama di Sabah, Datuk Madius perlu menunjukkan teladan baik serta mengeluarkan kenyataan yang baik-baik saja.

“Ketua Menteri Datuk Seri Panglima Mohd Shafie Apdal sudah menegaskan dalam ucapannya agar tidak perlu berpecah belah malah menuntut rakyat Sabah untuk bersatu padu menjaga kesejahteraan dan keharmonian sedia ada.

“Kenyataan Datuk Madius amat kontradik dengan kenyataan Ketua Menteri kerana ia mengguris hati rakyat Islam di Sabah dengan mengeluarkan fakta sejarah yang kurang tepat, bersifat perkauman dan menyentuh sensitiviti agama,” jelasnya.

Beliau turut memohon agar para pemimpin Sabah untuk berfikir sebelum membuat sebarang kenyataan kerana setiap kenyataan dan komen di media sosial akan meninggalkan jejak.

Justeru, Zikri menyarankan supaya para pemimpin terus positif di media sosial dengan membawa mesej kesejahteraan dan keharmonian.


Najib ‘Ketuai’ Kumpulan Pertama Ahli Parlimen BN Naiki Bas Ke Istana Negara

KUALA LUMPUR : Kumpulan pertama ahli-ahli Parlimen Barisan Nasional (BN) yang tiba di Istana Negara bagi menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara hari ini tiba kira-kira pukul 10.45 pagi.

Dalam perkongsian di Facebook BN, mereka yang tiba menggunakan bas melalui Pintu 2 Istana Negara itu berlepas dari Menara Dato’ Onn.

Turut yang kelihatan ialah Pengerusi Lembaga Penasihat Barisan Nasional, Datuk Seri Najib Tun Razak.

Dijangka Pengerusi Barisan Nasional yang juga Presiden UMNO, Datuk Seri Dr. Ahmad Zahid Hamidi akan menghadap sekitar pukul 2 petang nanti. – Utusan

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Langgar Perintah Berkurung Covid-19, Pemancing Mati Dibaham Buaya & 2 Lagi Mati Ditembak Polis

RWANDA: Seorang lelaki yang melanggar perintah berkurung COVID-19 untuk memancing mati dibaham buaya manakala dua lagi yang melanggar arahan sama mati ditembak polis.

Datuk Bandar daerah Kamonyi, Alice Kayitesi, berkata tragedi membabitkan pemancing itu berlaku di sungai Nyabarongo kelmarin.

“Mangsa adalah antara segelintir kecil penduduk yang melanggar perintah berkurung bagi mengekang penularan coronavirus,” katanya.

Rwanda, yang kini mencatatkan 41 kes COVID-19, diletakkan di bawah perintah berkurung selama dua minggu sejak 21 Mac lalu.

Selaras perintah itu, semua perniagaan tidak membabitkan kepentingan asas, khidmat pengangkutan antara bandar atau daerah dan pergerakan luar rumah tanpa alasan penting dilarang sama sekali.

Sementara itu, polis Rwanda menembak mati dua lelaki berusia 20an kerana melanggar perintah berkurung, berdasarkan laporan Bloomberg semalam.

Jurucakap polis Rwanda, John Bosco Kabera, berkata dua lelaki terbabit ‘cuba bergelut dengan polis’ ketika kejadian itu berlaku. – Agensi


Kawasan Karamunting Perlu Pembangunan Perumahan Terancang

Sandakan, 18 Jun – Pembangunan perumahan terancang akan dilaksanakan di Sandakan, khususnya di kawasan Karamunting dekat sini yang mengalami beberapa kejadian kebakaran dalam tempoh setahun lepas.

Timbalan Ketua Menteri Sabah Datuk Dr Jaujan Sambakong, yang juga Menteri Kerajaan Tempatan dan Perumahan negeri berkata kementeriannya akan berbincang mencari kaedah terbaik untuk memastikan keselesaan rakyat di kawasan itu, khususnya yang terjejas dengan kejadian kebakaran.

“Sandakan antara daerah yang mempunyai paling banyak setinggan dan antaranya didirikan di tepi laut.

“Jabatan dan agensi berkaitan di bawah kementerian saya akan berbincang dan merancang pembangunan perumahan yang sesuai untuk keselesaan rakyat di sana (Karamunting),” katanya kepada pemberita ketika ditemui pada majlis rumah terbuka Aidilfitri anjuran kementeriannya bersama Majlis Perbandaran Sandakan di sini hari ini.

Jaujan mengulas masalah perumahan mangsa kebakaran di kawasan itu.

Dalam kejadian terbaharu pada 8 Jun lepas, lebih 30 rumah musnah dalam kebakaran di Kampung Karamunting.

Pada Mac, lebih 30 rumah juga musnah dalam kebakaran di Kampung Air, manakala kira-kira 90 rumah musnah dalam kejadian serupa di Kampung Gas tahun lepas.

Jaujan turut mengingatkan pihak berkuasa tempatan (PBT) di semua 25 daerah di Sabah supaya mengurus daerah masing-masing dengan baik dan mengutamakan keselesaan dan keselamatan rakyat dalam perancangan pembangunan daerah.


(VIDEO) ‘Mereka Masuk & Terus Serang Saya’ – Guru Cedera Di Muka Akibat Dicakar Ibu Pelajar

Seorang guru wanita berusia 40 tahun di sebuah sekolah di Kecamatan Somba Opu, Kabupaten Gowa, Indonesia, cedera di muka akibat diserang ibu pelajarnya.

Klip video berdurasi 20 saat yang tersebar di media sosial menunjukkan, Astiah yang ketika itu memakai baju putih dipukul dua wanita (adik beradik) di depan pelajarnya, Rabu, 4 September.

Menurut laporan Sindo News, anak kepada wanita terbabit didapati bergaduh dengan pelajar lain.

Miris, Guru SD di Gowa Dikeroyok Orang Tua Siswa Saat MengajarCuman karna orang tua siswa ga terima anaknya bertengkar dengan sesama siswa lalu orang tua siswa tidak terima ketika sudah di damaikan. pic.twitter.com/j2PCPV9YRX

Walaupun Astiah telah menyelesaikan masalah di antara dua pelajar itu, namun mereka mendakwa Astiah berlaku tidak adil.

“Anak saya dipukul setengah mati oleh rakannya dan kemudian mengadu kepada guru.

Tetapi anak saya turut dimarahi guru.

Maka saya melaporkan kejadian itu kepada pengetua sekolah,” kata suspek.

Difahamkan, anak suspek terbabit dalam pergaduhan pada waktu rehat. Sementara itu, Astiah berkata, “Mereka masuk ke kelas dan menyerang saya yang sedang mengajar.

Yang saya kesal adalah sikap keluarga pelajar itu datang ke sekolah dengan keadaan marah dan tidak bercakap secara baik”.

Pengetua sekolah berkenaan, Nurjannah menegaskan, pihaknya tidak dapat menerima tindakan barbaric dua wanita itu dan dan melaporkan kes itu kepada pihak polis.

Malah pelajar yang terlibat akan dibuang sekolah serta-merta.

Ekoran kejadian itu, polis telah menahan dua suspek terbabit dan mereka telah memohon maaf kepada Astiah.

“Saya memohon maaf pada Cikgu Astiah dan sangat menyesal atas perbuatan yang saya lakukan itu,” kata salah seorang suspek.


Rancangan Bina Pelabuhan Baharu Di Kudat Diteruskan – Bung Moktar

KOTA KINABALU, 26 Jan : Kerajaan Sabah akan meneruskan rancangan untuk membina sebuah pelabuhan baharu di Kudat bagi merancakkan ekonomi setempat dan melonjakkan hasil pendapatan negeri, kata Timbalan Ketua Menteri Datuk Seri Bung Moktar Radin.

Beliau berkata sebelum ini rancangan tersebut tertangguh, namun ia akan diteruskan memandangkan daerah berkenaan berpotensi dibangunkan selain lokasinya yang stategik bagi pembangunan ekonomi berasaskan pelabuhan.

“Saya telah berbincang dengan Ketua Menteri Sabah (Datuk Hajiji Noor) berhubung dengan perkara itu dan mengambil keputusan untuk meneruskan rancangan berkenaan.

“Kita berharap kerajaan Persekutuan bukan sahaja bersetuju namun dapat menyediakan peruntukan untuk melaksanakan projek tersebut,” katanya di sini hari ini.

Beliau berkata demikian kepada pemberita selepas merasmikan majlis Anugerah Perkhidmatan Cemerlang 2021 Lembaga Pelabuhan-Pelabuan Sabah di Pusat Konvensyen Antarabangsa Sabah (SICC) di sini.

Bung Moktar yang juga Menteri Kerja Raya optimis perancangan itu akan dapat merangsang pembangunan setempat memandangkan banyak kawasan berhampiran Kudat seperti Kota Marudu Matunggung dan Pitas masih kurang kemudahan infrastruktur yang efisien.

“Jika perancangan ini dapat direalisasikan, saya optimis kawasan ini akan pesat membangun dan dalam masa sama perlaksanaan projek Lebuhraya Pan Borneo akan memudahkan lagi sistem perhubungan antara Kudat dan lain-lain bandar khususnya Kota Kinabalu yang menjadi pemangkin pembangunan kawasan Kudat dan sekitarnya.

“Perancangan ini merupakan satu projek pembangunan inklusif yang mana kerajaan juga akan membina satu bandar baharu selain mewujudkan zon perdagangan khas bagi membantu bukan hanya ekonomi Sabah tetapi juga membangunkan kawasan persekitaran Kudat,” tambahnya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pekerja Syarikat Pemulihan Hutan Cetus Kluster Baharu Di Sabah

KOTA KINABALU: Seorang pekerja syarikat pemulihan hutan yang dijangkiti COVID-19 mencetuskan satu lagi kluster baharu di Sabah, Kluster Batu 46 Tulid.

Jurucakap perkembangan harian COVID-19 Sabah, Datuk Masidi Manjun, berkata kluster yang dikenal pasti di Keningau itu ialah kluster jenis tempat kerja.

Menurutnya, kluster terbabit menular dalam kalangan pekerja dan keluarga pekerja di sebuah syarikat pemulihan hutan di Mukim Tulid, Sook.

“Kes indeks ialah pekerja lelaki, 33, yang dikesan positif COVID-19 hasil saringan tempat kerja pada 19 September lalu.

“Saringan kontak rapat yang dilakukan bermula 19 hingga 22 September menunjukkan pertambahan bilangan kes positif.

“Punca yang disyaki bagi penularan kluster ini ialah jangkitan daripada komuniti yang merebak kepada pekerja di dalam kem syarikat pemulihan hutan itu.

“Setakat hari ini, jumlah kumulatif kes positif ialah 48 kes, termasuk 27 kes baharu yang membabitkan Mukim Tulid dan Sook di Keningau,” katanya dalam satu kenyataan media yang dikeluarkan, hari ini.

“Berdasarkan laporan Jabatan Kesihatan Sabah, jumlah kes positif baharu COVID-19 pada hari ini sebanyak 1,629 kes, menjadikan jumlah kumulatif sebanyak 190,951 kes.

“Sebanyak lapan kes kematian dilaporkan pada hari ini, iaitu empat kes di Sandakan, dua kes di Lahad Datu dan masing-masing satu kes di Kota Kinabalu dan Nabawan.

“Bilangan pesakit COVID-19 sembuh ialah 446 menjadikan jumlah kumulatif 166,304 orang.

“Seramai 3,714 pesakit sedang menerima rawatan iaitu 1,309 orang di hospital, 2,329 orang di Pusat Kuarantin dan Rawatan Berisiko Rendah (PKRC) Awam, 70 orang di Pusat Tahanan Sementara (PTS), manakala enam orang di fasiliti swasta,” katanya. – BH Online


Covid-19: Daerah Pitas Kini Zon Jingga

KOTA KINABALU: Semua daerah di Sabah mencatatkan kes dua angka pada hari ini, dengan satu daerah bertukar dari zon kuning kepada zon jingga.

Pertambahan 11 kes positif baharu Covid-19 di Pitas menjadikan daerah itu bertukar dari zon kuning kepada zon jingga, iaitu kawasan yang merekodkan 21 hingga 40 kes Covid-19.

Menteri Kerajaan Tempatan dan Perumahan Datuk Seri Panglima Masidi Manjun dalam satu kenyataan berkata, sebanyak 311 kes positif dilaporkan di 14 daerah, dengan tiga kematian dilaporkan di Sabah pada hari ini. Tiga kematian itu masing-masing dilaporkan di Sandakan, Kota Kinabalu dan Tawau.

Daerah yang mencatatkan kes baharu Covid-19 tertinggi adalah Sandakan dengan 97 kes dan diikuti Kota Kinabalu dengan 91 kes.

Turut mencatatkan kes adalah Tuaran (24), Tawau (24), Penampang (23), Lahad Datu (14), Pitas (11), Papar (10), Kota Belud (7), Keningau (3) dan masing-masing dua kes di Kudat, Beluran dan Putatan. Manakala, satu kes dilaporan di Semporna.

Menurutnya, daripada 311 kes positif hari ini, 102 kes atau 32.8 peratus dikesan melalui saringan kontak rapat di Kota Kinabalu, Sandakan dan Tawau. Selebihnya, 209 kes adalah dari lain-lain kategori.

Dengan tambahan tiga kematian hari ini, keseluruhan kes kematian di Sabah sehingga kini adalah sebanyak 192 kes. Sementara, sebanyak 398 kes pulih dilaporkan.

Setakat ini, sebanyak 26,098 kes Covid-19 dilaporkan di Sabah, dengan 2,385 kes aktif yang sedang menerima rawatan dimana, 660 orang dirawat di hospital dan 1,725 orang di Pusat Kuarantin dan Rawatan Covid-19 (PKRC).

Terdapat 67 orang ditempatkan di Unit Rawatan Rapi (ICU) dan 18 orang memerlukan alat bantuan pernafasan.

Katanya, kapasiti katil Covid-19 di seluruh Sabah ketika ini kekal dengan 6,576 katil dengan peratusan penggunaan 36.27 peratus.

Mengenai bantuan logistik, Masidi berkata, sebanyak 244 buah kenderaan disediakan Jawatankuasa Pengurusan Bencana Negeri. Daripada jumlah itu, 63 kenderaan digunakan untuk mengangkut pesakit Covid-19, 12 kenderaan bagi menghantar bakul makanan dan baki 169 kenderaan dalam keadaan bersedia untuk digerakkan jika perlu. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost